Q=4	C=3	SS=1	LS=0	PS=0	DC=0	LC=0	SD=0	BS=2	G0=101	G1=81	G2=41	DLID=az_RU	BODY=Мәсиһин өјрәтдији дуаја ујғун јашајын. I һиссә | Тәлим\n«Гој адын мүгәддәс тутулсун» (МӘТ. 6:9).\n«Атамыз» сөзүндән нә өјрәнирик?\nНәјә ҝөрә Аллаһын адынын мүгәддәс тутулмасы үчүн дуа етмәлијик?\nАллаһын ирадәсинин јердә дә јеринә јетмәси хаһишинә ујғун јашадығымызы неҹә ҝөстәрә биләрик?\n1. Хидмәтдә Мәтта 6:9—13 ајәләриндә јазылмыш дуадан неҹә истифадә едирик?\nЕЛӘ инсанлар вар ки, Мәсиһин өјрәтдији дуаны әзбәр билир. Хидмәт заманы инсанлара Аллаһын Падшаһлығынын реал һөкумәт олдуғуну, јер үзүнү ҹәннәтә чевирәҹәјини баша салмаг үчүн бу дуанын сөзләринә истинад едирик. Јахуд да ки, бу дуадакы илк хаһиши охујуб ҝөстәририк ки, Аллаһын ады вар вә бу ад мүгәддәс тутулмалыдыр (Мәт. 6:9).\n2. Һарадан билирик ки, Иса өјрәтдији дуаны һәр дәфә сөзбәсөз тәкрар етмәјимизи истәмирди?\n2 Иса нәзәрдә тутмурду ки, һәр дәфә бу дуаны әзбәрдән, сөзбәсөз тәкрар етмәк лазымдыр. Бу дуаны өјрәтмәздән әввәл Иса демишди: «Дуа едәндә... ејни сөзләри тәкрар-тәкрар демәјин» (Мәт. 6:7). Сонралар исә јенә дә шаҝирдләринә дуа етмәји өјрәдәндә о, бу дуаны башга сөзләрлә ифадә етмишди. (Лука 11:1—4). Беләҹә, Иса Мәсиһ нәләр һагда дуа етмәји билдирмиш, һәмчинин хаһишләри ваҹиблијинә ҝөрә сыраламышды. Буна ҝөрә дә демәк олар ки, бу дуа нүмунә олараг верилмишди.\n3. Мәсиһин өјрәтдији дуаны тәһлил едәркән һансы суаллар барәдә дүшүнмәлијик?\n3 Бу вә нөвбәти мәгаләдә бу дуанын мәзмунуну тәһлил едәҹәјик. Охудугҹа өзүнүздән сорушун: «Бу дуа мәнә өз дуаларымы долғунлашдырмаға неҹә көмәк едә биләр? Вә ән әсасы, мән бу дуаја ујғун јашајыраммы?»\n«ҜӨЈЛӘРДӘ ОЛАН АТАМЫЗ»\n4. «Атамыз» сөзү бизә нәји хатырладыр вә һансы мәнада Јеһова јер үзүндә әбәди јашамаға үмид едән мәсиһиләрин Атасыдыр?\n4 Дуада «Атам» јох, «Атамыз» сөзүнүн ишләнмәси бизә хатырладыр ки, биз бир-бирини сидги-үрәкдән севән гардашлығын үзвүјүк (1 Бут. 2:17). Бу, чох бөјүк шәрәфдир! Јеһова Аллаһын оғуллуға ҝөтүрдүјү, сәмави үмидә малик олан мәсһ олунмуш мәсиһиләр Јеһова Аллаһа сөзүн әсил мәнасында «Ата» дејә мүраҹиәт едирләр (Ром. 8:15—17). Јер үзүндә әбәди јашамаға үмид едән мәсиһиләр дә Јеһованы «Ата» дејиб чағыра биләрләр. Белә ки, Јеһова онлара һәјат вериб, мәһәббәтлә онларын гајғысына галыр. Јердә әбәди јашамаға үмид едән мәсиһиләр камиллијә јетишдикдән вә сонунҹу сынагдан үзүағ чыхдыгдан сонра сөзүн әсил мәнасында Аллаһын өвладлары олаҹаглар (Ром. 8:21; Вәһј 20:7, 8).\n5, 6. Валидејнләрин өвладларына ән ҝөзәл һәдијјәси нәдир вә һәр бир өвлад бу һәдијјәјә неҹә јанашмалыдыр? (Мәгаләнин әввәлиндәки шәклә бахын.)\n5 Валидејнләрин ушагларына ән бөјүк һәдијјәси онлара дуа етмәји вә Јеһоваја гајғыкеш сәмави Ата кими бахмағы өјрәтмәкдир. Һал-һазырда Ҹәнуби Африкада рајон нәзарәтчиси кими хидмәт едән бир гардаш дејир: «Гызларым доғулан ҝүндән, евдә олмадығым ҝүнләрдән башга, һәр ҝеҹә онларла дуа едирдим. Инди гызларым дејир ки, һәмин дуаларын сөзләри јадларында галмаса да, о аб-һаваны, Атамыз Јеһова илә үнсијјәтин үлвилијини, дахили раһатлығы һәлә дә хатырлајырлар. Гызлар бир аз бөјүјәндә онлара уҹадан дуа етдирирдим ки, ҝөрүм Јеһоваја нә барәдә дуа едирләр. Бу, мәним үчүн, санки, онларын үрәјинә ачылан бир пәнҹәрә иди. Белә оланда дуалары долғун олсун дејә Мәсиһин өјрәтдији дуадакы әсас мәгамлары дуаларына дахил етмәји онлара өјрәдирдим».\n6 Тәәҹҹүблү дејил ки, гардашын балаҹа гызлары руһани ҹәһәтдән чох јахшы инкишаф етдиләр. Инди онлар аиләлидирләр вә һәјат јолдашлары илә бирликдә таммүддәтли хидмәтдәдирләр. Бәли, валидејнләрин өвладларына ән јахшы һәдијјәси онлара Јеһова Аллаһла јахын мүнасибәт гурмаға көмәк етмәкдир. Амма бу дәјәрли мүнасибәти горујуб сахламаг һәр кәсин өз өһдәсинә дүшүр. Бунун үчүн Аллаһын адыны севмәји, Она дәрин еһтирам бәсләмәји өјрәнмәк лазымдыр (Зәб. 5:11, 12; 91:14).\n«ГОЈ АДЫН МҮГӘДДӘС ТУТУЛСУН»\n7. Биз һансы шәрәфә маликик вә бу, бизим үзәримизә һансы мәсулијјәти гојур?\n7 Аллаһын адыны билмәк, үстәлик, бу ады дашыјан халг олмаг бизим үчүн бөјүк шәрәфдир (Һәв. 15:14; Әшј. 43:10). Биз дуада сәмави Атамыздан хаһиш едирик: «Гој адын мүгәддәс тутулсун». Етдијимиз бу хаһиш бизи тәшвиг едир ки, Аллаһын мүгәддәс адыны ләкәләјән сөзләрдән вә һәрәкәтләрдән узаг дурмаг үчүн Ондан көмәк истәјәк. Биз биринҹи әсрдәки бәзи адамлара охшамаг истәмирик. Белә ки, онларын әмәлләри тәблиғ етдикләри шејләрә ујғун ҝәлмирди. Һәвари Булус онлар һагда јазмышды: «Сизә ҝөрә башга халглар арасында Аллаһын адына күфр едилир» (Ром. 2:21—24).\n8, 9. Јеһова Онун адыны мүгәддәс тутмаг истәјәнләрә неҹә көмәк едир? Нүмунә чәкин.\n8 Биз Аллаһын адыны мүгәддәс тутмаг истәјирик. Норвечдән олан бир баҹы әринин вахтсыз өлүмүндән сонра икијашлы оғлу илә галмышды. Баҹы дејир: «Чох чәтин вахтлар иди. Мән һәр ҝүн, һәр саат дуа едирдим ки, мөһкәм галым, ағылсыз гәрарымла, јахуд сәдагәтсизлијимлә Шејтанын Јеһоваја аҹыг вермәсинә јол вермәјим. Мән Аллаһын адыны мүгәддәс тутмаг истәјирдим. Һәм дә истәјирдим ки, оғлум ҹәннәтдә атасына говушсун» (Мәс. 27:11).\n9 Јеһова баҹынын дуаларына ҹаваб верди. Һәмиманлыларла тез-тез үнсијјәт етмәјин баҹыја бөјүк көмәји дәјди. Беш илдән сонра о, бир ағсаггалла аилә гурду. Инди онун оғлунун 20 јашы вар. О, вәфтиз олунмуш гардашдыр. Баҹы дејир: «Мән чох хошбәхтәм ки, јолдашым оғлуму бөјүтмәјә мәнә көмәк етди».\n10. Аллаһын адынын там мәнада мүгәддәс тутулмасы үчүн нә лазымдыр?\n10 Јеһова Өз адынын там мәнада мүгәддәс тутулмасы вә бүтүн тәнәләрдән тәмизләнмәси үчүн Онун һакимијјәтинә гаршы чыханлары арадан ҝөтүрмәлидир. (Һизгијал 38:22, 23 ајәләрини охујун.) Бундан сонра инсанлар тәдриҹән камиллијә јетишәҹәкләр. О вахт һамы Јеһованын адыны мүгәддәс тутаҹаг. Онда мәһәббәтли сәмави Атамыз «һәр кәс үчүн һәр шеј» олаҹаг. Һәмин вахты неҹә дә һәсрәтлә ҝөзләјирик (1 Кор. 15:28).\n11, 12. XIX әсрин ахырларына јахын әсил мәсиһиләр нәји баша дүшдүләр?\n11 Иса ҝөјә галхмаздан әввәл һәвариләр ондан сорушмушду: «Аға, Исраилдә падшаһлығы инди бәрпа едәҹәксән?» Иса ҹавабында онлара билдирмишди ки, Аллаһын Падшаһлығынын нә вахт идарә етмәјә башлајаҹағыны билмәјин һәлә вахты дејил. О, шаҝирдләринә диггәти өз ишләринә, шаһидлик ишинә ҹәмләмәји тапшырмышды. (Һәвариләрин ишләри 1:6—8 ајәләрини охујун.) Бунунла белә, Иса давамчыларына Аллаһын Падшаһлығынын ҝәлишини ҝөзләмәји бујурмушду. Беләликлә, һәвариләрин ҝүнләриндән бәри мәсиһиләр Падшаһлығын ҝәлмәси үчүн дуа едирләр.\n12 Мәсиһин ҝөјдә падшаһлыг едәҹәји вахт јахынлашанда Јеһова халгына бунун нә вахт баш верәҹәјини анламаға көмәк етди. 1876-ҹы илдә «Мүгәддәс Китаб тәдгигатчысы» адлы журналда Чарлз Тејз Рассел гардашын мәгаләси дәрҹ олунду. «Башга халгларын вахты нә вахт битәҹәк?» адлы бу мәгаләдә 1914-ҹү ил һаггында әламәтдар ил кими данышылырды. Дәнјал пејғәмбәрин бәһс етдији «једди дөвр» Мәсиһин дедији «халглара верилән вахт»ла әлагәләндирилирди * (Дән. 4:16; Лука 21:24).\n13. 1914-ҹү илдә нә баш верди вә о вахтдан бәри дүнја һадисәләри нәји тәсдиг едир?\n13 1914-ҹү илдә Авропада мүһарибә гопду. Тезликлә бу мүһарибә бүтүн дүнјаны ҹәнҝинә алды. 1918-ҹи илдә мүһарибәнин сонуна јахын дәһшәтли аҹлыг баш верди. Үстәлик, епидемија һалыны алан грипдән өләнләрин сајы мүһарибәдә һәлак оланларын сајыны өтүб кечди. Бунунла да јер үзүнүн јени Падшаһы олан Исанын ҝөзәҝөрүнмәз һүзурунун әламәти јеринә јетмәјә башлады (Мәт. 24:3—8; Лука 21:10, 11). Чохлу сүбутлар ҝөстәрир ки, Иса Мәсиһә мәһз 1914-ҹү илдә «таҹ верилди» вә «о, зәфәр чала-чала гәләбәсини баша вурмаг үчүн ирәлиләди» (Вәһј 6:2). Мәсиһ Шејтанла вә ҹинләрлә мүһарибә едиб онлары ҝөјдән јерин һүдудларына атды. О вахтдан бәшәријјәт бу сөзләрин ҝерчәк олдуғуну ҝөрүр: «Јерә вә дәнизә исә вај олсун! Чүнки Иблис, вахтынын аз олдуғуну биләрәк, бөјүк гәзәблә јаныныза енди» (Вәһј 12:7—12).\n14. а) Нәјә ҝөрә һәлә дә Аллаһын Падшаһлығынын ҝәлмәси барәдә дуа етмәк ваҹибдир? б) Бизим өһдәмизә һансы ваҹиб иш дүшүр?\n14 Вәһј 12:7—12 ајәләриндәки пејғәмбәрликдә изаһ едилир ки, нәјә ҝөрә Иса Мәсиһ Аллаһын Падшаһлығында Падшаһ олан кими јер үзүндә индијәдәк арды-арасы кәсилмәјән дәһшәтли һадисәләр баш верди. Белә ки, Иса Мәсиһ дүшмәнләри арасында һөкмранлыг етмәјә башлады. Нә гәдәр ки о, гәләбәсини баша вурмајыб вә јер үзүндәки писликләрә сон гојмајыб, биз Аллаһын Падшаһлығынын ҝәлмәси барәдә даима дуа етмәлијик. Ејни заманда һәмин дуаја ујғун давранмалыјыг, јәни әламәтин ән мөһтәшәм ҹәһәтинин јеринә јетмәсиндә иштирак етмәлијик. Иса демишди: «Падшаһлыг һаггындакы бу мүждә халгларын һамысына шәһадәт олсун дејә, бүтүн јер үзүндә тәблиғ едиләҹәк вә сон о вахт ҝәләҹәк» (Мәт. 24:14).\n«ГОЈ СӘНИН ИРАДӘН... ЈЕРДӘ ДӘ ЈЕРИНӘ ЈЕТСИН»\n15, 16. Биз Аллаһын ирадәсинин јер үзүндә јеринә јетмәси барәдә етдијимиз хаһишә ујғун неҹә јашаја биләрик?\n15 Тәхминән 6000 ил габаг Аллаһын ирадәси јер үзүндә там шәкилдә јеринә јетирди. Буна ҝөрә дә Јеһова демишди: «Һәр шеј чох јахшыдыр» (Јар. 1:31). Анҹаг сонра Шејтан үсјан етди вә о вахтдан бәри јер үзүндә аз адам Аллаһын ирадәсини јеринә јетирир. Лакин јашадығымыз дөврдә тәхминән сәккиз милјон Шаһид Аллаһын ирадәсинин јердә јеринә јетмәси үчүн һәм дуа едир, һәм дә дуасына ујғун јашамаға чалышыр. Онлар һәм Аллаһа мәгбул һәјат јашајырлар, һәм дә шаҝирд һазырламаг ишиндә ҹанла-башла иштирак едирләр.\nӨвладларыныза Аллаһын ирадәсинин јердә јеринә јетмәси хаһишинә ујғун јашамаға көмәк едирсиниз? (16-ҹы абзаса бахын)\n16 Мисал үчүн, 1948-ҹи илдә вәфтиз олунан вә хүсуси тәјинатлы мүждәчи кими Африкада хидмәт етмиш бир баҹы дејир: «Исанын өјрәтдији дуанын бу һиссәсинә ујғун олараг, мән тез-тез дуа едирәм ки, Аллаһы ахтаран бүтүн инсанлар тапылсын вә нә гәдәр ки ҝеҹ дејил Јеһова һаггында өјрәнсин. Һәмчинин кимәсә шаһидлик вермәздән әввәл дуа едиб Аллаһдан мүдриклик истәјирәм ки, инсанын үрәјинә јол тапа билим. Еләҹә дә дуа едирәм ки, Аллаһы ахтаран инсанлара ҝөстәрдијимиз гајғынын бәһрәсини ҝөрәк». Сәксән јашлы бу баҹынын хидмәти чох мәһсулдар олуб. О, диндашларынын көмәјилә бир чохларына Јеһованын Шаһиди олмаға көмәк едиб. Бәли, бир чох баҹы-гардашларымыз аһыл јашда олмаларына бахмајараг, фәдакарлыгла Аллаһын ирадәсини јеринә јетирирләр. Бунунла да онлар бизим үчүн ҝөзәл нүмунә гојурлар. (Филиппилиләрә 2:17 ајәсини охујун.)\n17. Јеһованын јер үзүндә ирадәсинин јеринә јетмәси үчүн ҝөрәҹәји ишләр барәдә дүшүнәндә һансы һиссләри кечирирсиниз?\n17 Нә гәдәр ки Аллаһын Падшаһлығынын дүшмәнләри јер үзүндән јох едилмәјиб, биз Аллаһын ирадәсинин јеринә јетмәси барәдә дуа етмәлијик. Ҹәннәтдә милјардларла инсан дириләндә исә Аллаһын ирадәси даһа чох јеринә јетәҹәк. Иса демишди ки, «буна һејрәт етмәјин, чүнки елә бир вахт ҝәләҹәк ки, гәбирләрдә оланларын һамысы онун [Исанын] сәсини ешидәҹәк» вә дириләҹәк (Јәһ. 5:28, 29). Итирдијимиз доғмаларымыз дириләндә онлары гаршыламаг неҹә дә ҝөзәл олаҹаг! Аллаһ ҝөзләримиздән «бүтүн јашлары силәҹәк» (Вәһј 21:4). Дириләнләрин әксәријјәти гејри-салеһләр олаҹаг. Бу, о инсанлардыр ки, Јеһова Аллаһ вә Онун Оғлу һаггында һәгигәти билмәдән јашајыб өлүбләр. Биз онлара Аллаһын ирадәси вә дириләнләрлә бағлы нијјәти барәдә өјрәдәҹәјик вә беләликлә, әбәди һәјата лајиг олмаға онлара көмәк едәҹәјик (Һәв. 24:15; Јәһ. 17:3).\n18. Бәшәријјәтин ән бөјүк еһтијаҹлары һансылардыр?\n18 Јеһованын ады Онун Падшаһлығы васитәсилә мүгәддәс тутулаҹаг вә о заман дүнјада сүлһ вә әмин-аманлыг бәргәрар олаҹаг. Беләликлә, Мәсиһин өјрәтдији дуадакы үч хаһишин там јеринә јетмәсилә бәшәријјәтин ән бөјүк еһтијаҹлары өдәниләҹәк. Бунунла белә, бизим диҝәр зәрури еһтијаҹларымыз да вар. Һәмин дуанын диҝәр дөрд хаһишиндә бу еһтијаҹларын ады чәкилир. Бунлар барәдә нөвбәти мәгаләдә данышаҹағыг.\n^ абз. 12 Бу пејғәмбәрлијин 1914-ҹү илдә Аллаһын Падшаһлығынын гурулмасы илә неҹә јеринә јетдијини өјрәнмәк үчүн «Мүгәддәс Китаб әслиндә нә өјрәдир?» адлы китабын 215—218 сәһифәләринә бахын.


Q=5	C=2	SS=2	LS=0	PS=2	DC=0	LC=0	SD=0	BS=2	G0=13	G1=10	G2=4	DLID=az_RU	BODY=Исанын һәјаты — доғулмасындан өлүмүнәдәк | Мүгәддәс Китаб һекајәләри\nИсанын доғулмасындан өлүмүнәдәк\nАллаһ, Ҹәбрајыл мәләји Мәрјәм адлы ҝөзәл бир гызын јанына ҝөндәрир. Мәләк гыза дејир ки, онун бир ушағы олаҹаг вә әбәдијјән Падшаһлыг едәҹәк. Ады Иса олан һәмин ушаг төвләдә доғулур. Чобанлар ону ҝөрмәјә ҝәлирләр. Даһа сонра бир улдуз мүнәҹҹимләри шәргдән көрпәнин галдығы јерә ҝәтирир. Биз улдузун кимин тәрәфиндән һәрәкәтә ҝәтирилдији вә Исанын өлүм тәһлүкәсиндән неҹә горундуғу һаггында өјрәнәҹәјик.\nСонра биз 12 јашлы Исаны мәбәддә мүәллимләрлә данышаркән тапырыг. Бундан 18 ил сонра Иса вәфтиз едилиб Аллаһын тапшырдығы ишә — Падшаһлыг һаггында хош хәбәри тәблиғ етмәјә вә инсанлары өјрәтмәјә башлајыр. Иса бу ишдә она көмәк етмәк үчүн 12 киши сечиб, онлары өз һәвариси едир.\nИса бир чох мөҹүзәләр дә едир. О, минләрлә адамы бир нечә балыг вә чөрәклә дојдурур, хәстәләри сағалдыр, һәтта өлүләри дирилдир. Ахырда, өмрүнүн сонунҹу ҝүнү Иса илә нә баш вердији вә неҹә өлдүрүлдүјү һаггында да охујаҹағыг. Иса үч ил јарым тәблиғ етмишди, бу сәбәбдән дә АЛТЫНҸЫ ҺИССӘ 34 илдән бир гәдәр чох вахты әһатә едир.\nМәләк Мәрјәмин јанына ҝәлир\nО, Аллаһдан хәбәр ҝәтирир: Мәрјәм дүнјаја ушаг ҝәтирәҹәк вә бу ушаг әбәди падшаһ олаҹаг.\nИса төвләдә доғулур\nНә үчүн ҝәләҹәк падшаһ һејванларын гидаландығы јердә доғулмалы иди?\nУлдуз јол ҝөстәрир\nИсаны тапмаға мүнәҹҹимләрә ким көмәк етди? Бу суалын ҹавабы сизи тәәҹҹүбләндирәҹәк.\nБалаҹа Иса мәбәддә\nО һәтта мәбәддә тәлим верән јашлы кишиләри дә һејрәтләндирди. Бәс неҹә?\nЈәһја ҝүнаһкар инсанлары вәфтиз едирди, Иса исә һеч вахт ҝүнаһ етмәмишди. Бәс онда нијә Јәһја Исаны вәфтиз едир?\nИса мәбәди тәмизләјир\nМәһәббәт онун гәзәбләнмәсинә сәбәб олду.\nГују башында гадынла сөһбәт\nИсанын тәклиф етдији су гадынын сусузлуғуну бирдәфәлик неҹә јатыздыра биләрди?\nИса дағда өјрәдир\nОнун Дағүстү тәблиғиндә сөјләдији вә өз дәјәрини итирмәјән һикмәтли сөзләриндән дәрс ҝөтүр.\nАллаһын ҝүҹү васитәсилә Иса ики садә сөз дејәрәк Јаирин гызыны дирилдир.\nИса ҹамааты дојурур\nМин нәфәри дојурмагла Иса нәји ҝөстәрди?\nИса ушаглары севир\nИса һәвариләрини өјрәдирди ки, онлар ушаглар һагда нәинки чох шеј өјрәнмәлидирләр, һәмчинин онлардан нүмунә ҝөтүрмәлидирләр.\nИса һекајәләрлә өјрәдир\nИса Мәсиһин хејирхаһ самаријалы һагда чәкдији мәсәл онун ән чох истифадә етдији тәлим үсулуна бариз нүмунәдир.\nИса хәстәләри сағалдыр\nИса Мәсиһ бу гәдәр мөҹүзә ҝөстәрмәјин сајәсиндә нәјә наил олур?\nИса Јерусәлимә падшаһ кими ҝирир\nБөјүк издиһам ону гаршылајыр, анҹаг буна севинмәјәнләр дә вар.\nИса Мәсиһин дөрд һәварисинә дедији шејләр бизим ҝүнләримиздә баш верир.\nҮст мәртәбәдәки отагда\nНәјә ҝөрә Иса пејғәмбәр шаҝирдләринә бу хүсуси јемәји һәр ил јемәји бујурур?\nИса Ҝетсамани бағында\nНәјә ҝөрә Јәһуда Исаны өпәрәк сатыр?\nДирәкдә өлүм ајағында олан Иса Ҹәннәт һагда вәд верир.\nИса пејғәмбәр һаггында јазыланлар нә вахт гәләмә алыныб?\nИса Мәсиһин Аллаһын дәрҝаһына апарылмасындан Инҹилин јазылмасына кими нә гәдәр вахт кечмишди?\nӨјрәнин ҝөрүн Аллаһ Иса пејғәмбәрин өлүмүнә нә үчүн изин верди, фидјә нәдир, Иса Мәсиһ һазырда нә илә мәшғулдур?\nҺиссә 6—Исанын доғулмасындан өлүмүнәдәк


Q=14	C=0	SS=0	LS=14	PS=0	DC=0	LC=0	SD=0	BS=1	G0=3	G1=3	G2=3	DLID=az_RU	BODY=Nur-az.com - Шоссејә 12 дөјүш тәјјарәси енди\n02 Сентјабр 2019\nШоссејә 12 дөјүш тәјјарәси енди\nРусија Силаһлы Гүввәләринин Мәркәз һәрби даирәсиндә кечирилән мадди-техники тәҹһизат бөлмәләринин тәлимләри чәрчивәсиндә 12 Су-34 дөјүш тәјјарәси вә 2 Ан-26 нәглијјат тәјјарәси Татарыстанда Авропа илә Чини бирләшдирән шосе јолуна ениб.\nМүдафиә Назирлији билдирир ки, ири автомаҝистраллар лајиһәләндириләндә орада дөјүш вә нәглијјат тәјјарәләринин енмәси үчүн саһәләр дә нәзәрә алыныр. “Татарыстандакы белә саһәләрдән бириндә сәһра аеродрому тәшкил едилиб, орада јанаҹаг-сүрткү материалларынын анбары, һабелә диҝәр зәрури инфраструктур јарадылыб. Бу да учуш апаратларынын енмәсинә вә учуша һазырланмасына имкан верир”,-мәлуматда дејилир.\nТәлимләрин ҝедишиндә илк дәфә перспектив АТЗ-20 јанаҹагдолдураны да сынагдан кечирилиб. Бу техника дәгигәдә 1.2 тон јанаҹаг вурур вә тәјјарәни 5 дәгигәдән дә аз мүддәтдә јанаҹагла там долдурмаға имкан верир.\n535 дәфә бахылыб


Q=15	C=7	SS=0	LS=3	PS=1	DC=7	LC=0	SD=0	BS=2	G0=42	G1=26	G2=11	DLID=az_RU	BODY=Пилат Иса Мәсиһи азадлыға бурахмаға чалышыр | Иса пејғәмбәрин һәјаты\nПилат бәјан едир: «Будур о адам!»\nМӘТТА 27:15—17, 20—30 МАРК 15:6—19 ЛУКА 23:18—25 ЈӘҺЈА 18:39—19:5\nПОНТИ ПИЛАТ ИСА ПЕЈҒӘМБӘРИ АЗАД ЕТМӘЈӘ ЧАЛЫШЫР\nЈӘҺУДИЛӘР БАРАББАНЫН АЗАД ОЛМАСЫНЫ ИСТӘЈИРЛӘР\nИСА ПЕЈҒӘМБӘРИ ӘЛӘ САЛЫБ АЛЧАЛДЫРЛАР\nПилат Иса Мәсиһин өлүмүнү истәјән издиһама үзүнү тутуб дејир: «Мән... онда бир ҝүнаһ тапмадым. Сизин иттиһамларыныз әсассыздыр. Һирод да онда бир тәгсир [тапмады]» (Лука 23:14, 15). Пилат Иса Мәсиһи горумаг үчүн башга бир үсула әл атыр вә халга дејир: «Адәтиниз үзрә мән Пасха бајрамында сизин үчүн бир адам азад едирәм. Истәјирсиниз, сизин үчүн јәһудиләрин падшаһыны азад едим?» (Јәһја 18:39).\nПилат билир ки, гулдур, гијамчы вә гатил кими танынан Барабба адлы бир адам һал-һазырда һәбсдәдир. Буна ҝөрә дә Пилат дејир: «Сизин үчүн кими азад едим: Бараббаны, јохса Мәсиһ адланан Исаны?» Бөјүк каһинләр тәрәфиндән гызышдырылан адамлар Иса пејғәмбәрин јох, Бараббанын азадлыға бурахылмасыны истәјирләр. Пилат јенидән сорушур: «Бу ики нәфәрдән һансыны азад едим?» Ҹамаат дејир: «Бараббаны» (Мәтта 27:17, 21).\nПилат һејифсиләнәрәк сорушур: «Бәс бу Мәсиһ адланан Иса илә нә едим?» Ҹамаат бир ағыздан гышгырыр: «Ону дирәкдә едам ет!» (Мәтта 27:22). Ҝүнаһсыз адамын өлүмүнү истәдикләри үчүн онлар хәҹаләт чәкмәлидирләр. Пилат Иса Мәсиһи мүдафиә едәрәк дејир: «Ахы нијә? Бу адам нә пис иш ҝөрүб ки? Мән онда өлүмә лајиг бир шеј тапмадым. Ҹәзаландырыб бурахаҹағам» (Лука 23:22).\nПилатын ҹәһдләринә бахмајараг, өзүндән чыхан ҹамаат бир ағыздан гышгырыр: «Ону дирәкдә едам ет!» (Мәтта 27:23). Дин хадимләри ҹамааты елә гызышдырыб ки, онлар ган төкүлмәсини истәјирләр! Сөһбәт һансыса ҹинајәткарын вә ја гатилин ганындан ҝетмир. Бу ган ҹәми беш ҝүн әввәл Јерусәлимә ҝирәркән падшаһ кими гаршыладыглары ҝүнаһсыз инсанын ганыдыр! Бүтүн бу вахт әрзиндә һәвариләрин сәс-сәмири чыхмыр. Һәтта онлар ораја ҝәлибләрсә дә, сакитҹә бир гырагда дурублар.\nПилат ҝөрүр ки, бу ишин ахыры јахшы гуртармајаҹаг, чүнки ҹамаат ҝет-ҝедә гызышыр. Онда о, бир аз су ҝөтүрүб һамынын ҝөзү гаршысында әлләрини јујур вә дејир: «Мән бу адамын ганындан тәмизәм. Өзүнүз биләрсиниз». Һәтта бу да ҹамаатын фикрини дәјишмир вә онлар бир ағыздан: «Гој онун ганы бизим вә өвладларымызын бојнунда галсын», — дејирләр (Мәтта 27:24, 25).\nБеләликлә, Пилат бу ишин дүзҝүн олмадығыны билә-билә, ҹамааты разы салмаг хатиринә Бараббаны азадлыға бурахыр. Иса Мәсиһи исә сојундуруб гамчыламағы әмр едир.\nИса Мәсиһи ишҝәнҹә илә дөјәндән сонра Пилатын сарајына ҝәтирирләр вә бүтүн алај ораја топлашыр. Бурада да она олмазын зүлм верирләр. Әсҝәрләр тикандан чәләнҝ һөрүб онун башына кечирирләр вә сағ әлинә гамыш чубуг вериб әјнинә падшаһлара мәхсус бәнөвшәји хәләт ҝејиндирирләр. Сонра да лағ-лаға илә: «Салам, еј јәһудиләрин падшаһы!» — дејирләр (Мәтта 27:28, 29). Һәмчинин она түпүрүб, үзүнә шиллә вурурлар. Сонра гамыш чубуғу онун әлиндән алыб башына дөјәҹләјирләр. Ону дөјәҹләдикҹә дырнагарасы таҹын, јәни чәләнҝин тиканлары даһа да онун башына батыр.\nИса Мәсиһин бу бојда әзијјәтә ләјагәтлә таб ҝәтирмәси Пилата чох ҝүҹлү тәсир едир, бу сәбәбдән о, Мәсиһи бурахмаг үчүн бир даһа ҹәһд ҝөстәрир. Пилат ҹамаата мүраҹиәт едир: «Бура бахын! Бу адамы гаршыныза чыхарырам ки, биләсиниз: мән онда тәгсир ҝөрмүрәм». Бәлкә дә, о үмид едир ки, ҹамаат Иса пејғәмбәрин бәдәнинин ҝөмҝөј вә ган ичиндә олдуғуну ҝөрүб она рәһм едәҹәк. Иса Мәсиһ бу дашүрәкли, рәһмсиз күтләнин гаршысына чыханда Пилат бәјан едир: «Будур о адам!» (Јәһја 19:4, 5).\nАғыр ишҝәнҹәләрә синә ҝәрән Иса пејғәмбәр онларын габағында вүгарла дуруб. Пејғәмбәрин сакит вә вүгарлы дурушу һәтта Пилатын да диггәтиндән јајынмыр. Бу, Пилатын һөрмәт, ејни заманда мәрһәмәт долу сөзләриндән бәлли олур.\nДоктор Едвардс Вилјам ромалыларын гамчыланма заманы истифадә етдикләри гамчы барәдә бир журналда дејир:\n«Адәтән, бу аләт мүхтәлиф узунлугда бир нечә тәк вә ја һөрүлмүш гајышлардан ибарәт гыса гамчы (флаҝрум, јахуд флаҝеллум) иди. Гајышларын үзәринә мүәјјән мәсафәдә балаҹа дәмир күрәҹикләр вә ја уҹу ити гојун сүмүкләри бәркидилирди... Ромалы әсҝәрләр ҹәза верилән адамын күрәјинә вар-ҝүҹләри илә тәкрар-тәкрар вураркән дәмир күрәҹикләр онун бәдәнини дөјүб әзир, гајышларла гојун сүмүкләри исә дәрини вә дәриалты тохумалары дидирди. Гамчылама просесиндә күрәјин әти тәдриҹән скелет әзәләләринә гәдәр јыртылыр вә дидик-дидик олмуш әт ганајараг горхунҹ һала дүшүрдү» («The Journal of the American Medical Association»).\nПилат Иса Мәсиһи азадлыға бурахмаг вә беләҹә өзүнү дә мәсулијјәтдән азад етмәк үчүн нә едир?\nГамчыланмаг ҹәсазы нә демәкдир?\nГамчыланандан сонра да Иса Мәсиһлә неҹә рәфтар едирләр?


Q=6	C=6	SS=0	LS=0	PS=0	DC=0	LC=0	SD=0	BS=0	G0=11	G1=8	G2=4	DLID=az_RU	BODY=Һејва тумунун сајсыз-һесабсыз фајдалары\nҺејванын мејвәси, габығы, туму, һәтта јарпағы вә чичәји ајры-ајрылыгда мин бир дәрдә шәфадыр.\nҜөј, гуру өскүрәк, мәдә-бағырсаг илтиһабы, үрәк-дамар фәалијјәтинин артырылмасында, бөјрәк вә сидик-ҹинсијјәт органлары илтиһабынын мүалиҹәсиндә һејванын бөјүк әһәмијјәти вар. Һејва тохумунун дәмләмәси мәдә-бағырсагда олан сәпҝиләрин, тәнәффүс органларынын, бөјрәк ағрыларынын мүалиҹәсинә чох фајдалыдыр. Ушагларын сүмүкләринин мөһкәмләнмәсинә көмәк едир. Һәр јашда олан инсанларын синир системини ҝүҹләндирир, мәдә-бағырсағы зәрәрли микроблардан тәмизләјир. Дәријә вә дырнаглара парлаглыг газандырыр.\nГәдим дөврләрдә ромалылар әтирләри дә һејва туму илә зәнҝинләшдирәрдиләр. Инди исә ән баһалы кремләрин хам маддәсини һејва туму вә диҝәр ингредијентләр тәшкил едир. Она ҝөрә дә һејва туму ҝөзәллик секторунда даһа чох ҝәнҹлик иксири кими таныныр.\nҺејва тумундан дәријә тәбии ботокс еффекти верән маска һазырламаг үчүн 7-8 әдәд туму чыхарыб 1 стәкан илыг суда, ағзы ачыг шәкилдә 1 ҝүн сахлајын. Алынан желени 20 дәгигә дәриниздә сахлајын. Үзүнүзү илыг сујла јујун. Бу маска дәрини јумшалдыр вә онун еластиклијини бәрпа едир, гырышлары азалдыр. Јахшы нәтиҹә үчүн масканын 20 ҝүн мүддәтиндә мүнтәзәм истифадәси шәртдир.\n1646 дәфә бахылыб


Q=13	C=2	SS=0	LS=6	PS=4	DC=0	LC=0	SD=0	BS=2	G0=41	G1=31	G2=14	DLID=az_RU	BODY=1 Коринфлиләрә 14 | Онлајн Мүгәддәс Китаб | Јени дүнја тәрҹүмәси\n1 Коринфлиләрә 14:1—40\nПејғәмбәрлик етмәк вә башга дилләрдә данышмаг әнамлары (1—25)\nЈығынҹагда низам-интизам (26—40)\nЈығынҹагда гадынларын јери (34, 35)\n14 Вар ҝүҹүнүзлә мәһәббәтә ҹан атын. Руһани әнамлара да ҹан атын, хүсусән дә пејғәмбәрлик әнамына.+ 2 Мүхтәлиф дилләрдә данышмаг әнамы+ олан адам инсанларла јох, Аллаһла данышыр, чүнки о, мүгәддәс руһ васитәсилә мүгәддәс сирләри+ бәјан едир, амма дедијини һеч кәс баша дүшмүр. 3 Пејғәмбәрлик едән исә өз сөзләри илә башгаларынын иманыны мөһкәмләндирир, руһландырыр вә онлара тәсәлли верир. 4 Башга дилдә данышан тәкҹә өзүнүн, пејғәмбәрлик едән исә јығынҹағын иманыны мөһкәмләндирир. 5 Чох истәрдим ки, сиз һамыныз мүхтәлиф дилләрдә данышасыныз,+ анҹаг пејғәмбәрлик етсәниз,+ даһа јахшы олар. Бәли, башга дилдә данышан јығынҹағын иманынын мөһкәмләнмәси үчүн дедикләрини тәрҹүмә етмирсә, пејғәмбәрлик едән ондан үстүндүр. 6 Гардашлар, мән ҝәлиб сизинлә башга дилдә данышсам, амма вәһј +, билик, пејғәмбәрликлә данышмасам, јахуд сизә бир шеј өјрәтмәсәм,+ бунун сизә бир фајдасы дәјәр? 7 Ҹансыз әшјалар да, мисал үчүн, неј дә, чәнҝ дә сәс чыхарыр. Анҹаг неј, чәнҝ фәргли сәсләри ајдын чыхармаса, онларда һансы һаванын чалындығыны ким биләҹәк? 8 Доғрудан да, кәрәнај ајдын сәс чыхармаса, ким дөјүшә һазырлашаҹаг? 9 Ејнилә дә, сизин сөзләриниз ајдын дејилсә, дедикләринизи ким баша дүшәҹәк? Онда бош-бошуна данышаҹагсыныз. 10 Дүнјада фәргли-фәргли дилләр вар, һамысы да баша дүшүлүр. 11 Әҝәр мән дејилән сөзүн мәнасыны баша дүшмүрәмсә, онда мән дә, данышан да бир-биримиз үчүн әҹнәби олуруг. 12 Еләҹә дә сиз. Мадам ки сиз руһун әнамларыны алмаға ҹан атырсыныз, онда чалышын јығынҹағын иманыны мөһкәмләндирән әнамлар сиздә бол олсун.+ 13 Буна ҝөрә дә башга дилдә данышан адам гој дуа етсин ки, өз дедикләрини тәрҹүмә едә билсин.+ 14 Әҝәр мән башга дилдә дуа едирәмсә, әслиндә, буну мүгәддәс руһун вердији әнам васитәсилә едирәм, ағлым исә бикар галыр. 15 Бәс онда нә едим? Һәм мүгәддәс руһун әнамы илә, һәм дә өз ағлымла дуа едәҹәјәм. Һәм руһун әнамы илә, һәм дә өз ағлымла мәдһ нәғмәләри охујаҹағам. 16 Анҹаг сән Аллаһы руһун әнамы илә тәриф едирсәнсә, аранызда олан ади адам сәнин етдијин шүкрә неҹә «амин» десин, ахы о, сәнин дедијини баша дүшмүр? 17 Дүздүр, Аллаһа јахшы шүкүр едирсән, ди ҝәл бунун о адама хејри дәјмир. 18 Аллаһа шүкүр олсун, мән сизин һамыныздан чох дилдә данышырам. 19 Анҹаг јығынҹаг арасында башга дилдә мин сөз демәкдәнсә, өз ағлымла* ики кәлмә сөз дејәрәм ки, инсанлар бир шеј өјрәнсин.+ 20 Гардашлар, әглән ушаг олмајын,+ јеткин олун.+ Пислијә гаршы исә көрпә олун.+ 21 Төвратда* јазылыб: «Јеһова белә дејир: “Мән бу адамларла јаделлиләрин дили илә, јадларын ағзы илә данышаҹағам, анҹаг онда да бу халг Мәни ешитмәк истәмәјәҹәк”».+ 22 Буна ҝөрә дә мүхтәлиф дилләрдә данышмаг әнамы иманлылар үчүн јох, имансызлар үчүн рәмздир,+ пејғәмбәрликләр исә имансызлар үчүн јох, иманлылар үчүндүр. 23 Беләликлә, бүтүн јығынҹаг бир јерә јығышан вахт һамы мүхтәлиф дилләрдә данышса вә бу заман ади адамлар, јахуд имансыз адамлар ҝәлсә, онлар нә фикирләшәр? Демәзләр ки, бунларын башына һава ҝәлиб? 24 Анҹаг һамыныз пејғәмбәрлик етсәниз вә бу заман имансыз, јахуд ади адам ҝәлсә, сизин дедикләриниз сајәсиндә о, өз сәһвини ҝөрәҹәк вә өзүнү јохламаға тәшвиг олунаҹаг. 25 Үрәјиндәки бүтүн сирләр өзүнә бәлли олаҹаг вә о, үзүстә дүшүб Аллаһа сәҹдә гылараг: «Һәгигәтән дә, Аллаһ сизинләдир»,+ — дејәҹәк. 26 Гардашлар, бәс онда нә едәк? Сиз бир јерә јығышанда кимсә мәзмур дејир, кимсә өјрәдир, кимсә алдығы вәһји сөјләјир, кимсә башга дилдә данышыр, кимсә дә тәрҹүмә едир.+ Елә един ки, һәр шеј јығынҹағын иманынын мөһкәмләнмәсинә хидмәт етсин. 27 Башга дилдә данышанларын сајы ики, узагбашы үч олсун. Гој онлар нөвбә илә данышсынлар вә кимсә дејиләнләри тәрҹүмә етсин.+ 28 Әҝәр тәрҹүмәчи јохдурса, гој башга дилдә данышан адам јығынҹагда суссун, үрәјиндә Аллаһла данышсын. 29 Һәмчинин гој пејғәмбәрләрдән+ икиси вә ја үчү данышсын, галанлары исә дејиләнләрин мәғзинә варсын. 30 Амма отуранлардан биринә вәһј ҝәлсә, гој һәмин вахт данышан суссун. 31 Сиз һамыныз пејғәмбәрлик едә биләрсиниз, амма бир-бир данышын ки, һамы руһлансын+ вә нә исә өјрәнә билсин. 32 Пејғәмбәрләр руһун әнамларындан неҹә истифадә етдикләринә нәзарәт етсинләр. 33 Чүнки Аллаһ сүлһ Аллаһыдыр. О, низамсызлығы севмир.+ Мүгәддәсләрин бүтүн јығынҹагларында олдуғу кими, 34 гој гадынлар јығынҹагда суссун, онлара данышмаға иҹазә верилмир.+ Төвратда дејилдији кими, гој гадынлар кишиләрин итаәти алтында олсунлар.+ 35 Бир шеј өјрәнмәк истәсәләр, гој евдә әрләриндән сорушсунлар, чүнки гадына јығынҹагда данышмаг ајыбдыр. 36 Мәҝәр Аллаһын сөзү сиздән чыхыб, јохса јалныз сизә чатыб? 37 Әҝәр кимсә өзүнү пејғәмбәр, јахуд мүгәддәс руһун әнамына саһиб олмуш адам санырса, онда гој сизә јаздыгларымын Ағанын әмри олдуғуну гәбул етсин. 38 Бунлара мәһәл гојмајана мәһәл гојулмајаҹаг*. 39 Беләликлә, гардашлар, пејғәмбәрлик етмәјә ҹан атын,+ ејни заманда мүхтәлиф дилләрдә данышмағы гадаған етмәјин.+ 40 Анҹаг гој һәр шеј әдәб-әрканла вә низамла олсун.+\n^ Јахуд баша дүшүлән.\n^ Диҝәр вариант: бунлары баша дүшмәјән баша дүшмәјәҹәк.\n1 Коринфлиләрә 14


Q=2	C=0	SS=0	LS=1	PS=1	DC=0	LC=0	SD=0	BS=0	G0=55	G1=47	G2=22	DLID=az_RU	BODY=Гадағаја вә тәгибә рәғмән онлар тәслим олмадылар | Индонезија тарихи\n«Һәбсдә олдуғум мүддәтдә Јеһоваја ҝүвәнмәји өјрәндим. Әслиндә, һәбс мәни руһани ҹәһәтдән даһа да мөһкәмләндирди»\nФилиалдакы гардашлар гадаға һагда хәбәр тутанда һәрәкәтә кечдиләр. Роналд Јака бөлүшүр: «Мәхфи сәнәдләри, әдәбијјатлары вә филиалын вәсаитләрини Ҹакартада мүнасиб евләрдә ҝизләтдик. Сонра филиалы ҝизлин јерә көчүрүб әввәлки биналары хәлвәтҹә сатдыг».\nГардашларын чоху фәал вә сарсылмаз иди. Онлар ағыр сынаглара гатлашмышдылар. Һәтта фәалијјәтимизә гадаға гојуланда Јеһоваја етибарларыны итирмәдиләр. Анҹаг елә баҹы-гардашлар вар иди ки, сынаглара һазыр дејилдиләр. Бир нечә ағсаггал горхуја дүшүб тәблиғ етмәји дајандырмаға разылыг верән сәнәди имзалады. Һәтта бәзиләри јығынҹаг үзвләринин адларыны да вермишдиләр. Филиал јығынҹаглары мөһкәмләндирмәк вә зәифлик ҝөстәриб ҝүзәштә ҝедәнләрә көмәк етмәк үчүн јеткин гардашлары бу әразијә ҝөндәрди. Рәһбәрлик Шурасынын үзвү Ҹон Бут Индонезијаја ҝәлиб онлара ата нәсиһәти верди. Бу, лап јеринә дүшмүшдү.\nӘслиндә, халгыны мөһкәмләндирән вә онлара тәсәлли верән Даһи Чобанымыз Јеһова иди (Һизг. 34:15). Ағсаггаллар үзәрләринә дүшән ишләри даһа мәсулијјәтлә јеринә јетирмәјә башладылар. Тәблиғчиләр јени үсулларла вә еһтијатла тәблиғ етмәји өјрәндиләр (Мәт. 10:16). Әксәр гардашлар Индонезија Мүгәддәс Китаб Ҹәмијјәтиндән мүнасиб гијмәтә Мүгәддәс Китаб нүсхәләрини алыб ев сакинләринә тәклиф едирдиләр вә вәзијјәтә бахыб хош хәбәри бөлүшүрдүләр. Диҝәрләри исә әдәбијјатларымызы пајламаздан өнҹә мүәллиф һүгугунун ҝөстәрилдији сәһифәни гопарырдылар. Әксәр өнҹүлләр, Јапон ишғалы заманы тәблиғ едән баҹы-гардашлар кими, алверчи ады илә гапы-гапы ҝәзиб тәблиғ едирдиләр.\nМаргарет вә Норберт Һауслер\n1977-ҹи илдә нөвбәти зәрбәни Дини Ишләр Департаменти ендирди: онлар Јеһованын Шаһидләри үчүн миссионер визасынын вахтыны узатмагдан имтина етдиләр. Гардашлар хүсуси тәјинатлы мүждәчиләрин чохуну башга өлкәләрә тәјин етдиләр *. Манадода (Шимали Сулавеси) һәјат јолдашы илә хидмәт едән хүсуси тәјинатлы мүждәчи Норбет Һауслер хатырлајыр: «Бизимлә видалашмаг үчүн һава лиманына јүзләрлә баҹы-гардаш ҝәлмишди. Тәјјарәнин пилләкәнинә јахынлашанда ајаг сахлајыб архаја бојландыг. Јүзләрлә адам бизә әл еләјирди. Онлар тәјјарә мејданчасында бир ағыздан гышгырырдылар: “Чох сағ олун! Сағ олун ки, бура ҝәлдиниз”. Биз тәјјарәјә минәндә ҝөз јашларымызы сахлаја билмәдик».\nГадаға илә бағлы хәбәр бүтүн архипелага јајыланда Индонезија Килсәләр Бирлији өз үзвләрини тәһрик етди ки, Јеһованын Шаһидләринин етдији һәр шеји сәлаһијјәтли шәхсләрә хәбәр версинләр. Нәтиҹәдә, әксәр адаларда сајсыз-һесабсыз баҹы-гардаш һәбс олунмаға вә сорғу-суала чәкилмәјә башлады.\nСумба адасында јерләшән Вајнгапуда рајон һәрби командири 23 гардашы һәрби дүшәрҝәјә чағырды вә онлардан иманларыны инкар етдијини ҝөстәрән бәјаннамәни имзаламағы тәләб етди. Гардашлар бундан имтина едәндә командир онлара нөвбәти ҝүн дүшәрҝәјә гајытмаларыны әмр етди. Бу исә о демәк иди ки, гардашлар пијада 14 километр јол ҝедиб-ҝәлмәли идиләр.\nСәһәриси ҝүн тездән командирин јанына ҝәләндә онларын һамысыны бир-бир габаға чыхарыб бәјаннамәни имзаламағы тәләб етдиләр. Гардаш имзаламајанда әсҝәрләр онлары тиканлы ағаҹ будаглары илә вурурдулар. Әсҝәрләр о гәдәр азғынлашмышды ки, бәзи гардашлары һушуну итирәнә гәдәр дөјүрдүләр. Диҝәрләри исә һәмин вахт өз агибәтләрини ҝөзләјирди. Ахырда Моне Келе адлы бир ҹаван гардаш ирәли чыхыб бәјаннамәјә нәсә јазды. Гардашлар онун бу һәрәкәтинә ҝөрә чох мәјус олдулар. Амма командир ҹин атына минди, чүнки Моне орада «Мән әбәдијјән Јеһованын Шаһиди олараг галаҹағам» сөзләрини јазмышды. Монени дөјүб елә ҝүнә салдылар ки, о, хәстәханаја дүшдү. Амма Јеһоваја хәјанәт етмәди.\nКомандир 11 ҝүн әрзиндә гардашларын сәдагәтини сындырмаға чалышды: онлары бүтүн ҝүнү гызмар тропик ҝүнәшин алтында сахлады, бир нечә километри дизүстә имәкләмәјә вә ағыр јүклә узун мәсафәни гачмаға мәҹбур етди. Бычағы боғазларына дирәјиб бајраға тәзим етмәји әмр етди. Анҹаг онларын сәдагәтини сындыра билмәди ки билмәди. Буна ҝөрә әмр верди ки, онлары јенә дөјсүнләр.\nҺәр сәһәр гардашлар ағыр аддымларла дүшәрҝәјә ҝәлирдиләр. Билмирдиләр онлары гаршыда даһа һансы ишҝәнҹәләр ҝөзләјир. Гардашлар јол боју дуа едир, бир-бириләрини садиг галмаға тәшвиг едирдиләр. Ҝеҹә исә ган ичиндә, ҝүҹ-бәла илә аддымласалар да, Јеһоваја садиг галдыгларына ҝөрә севинә-севинә евә гајыдырдылар.\nФилиал комитәси гардашларын башына ачылан ојунлардан хәбәр тутанда дәрһал Вајнгапу һәрби команданлығына, Тимор реҝионал һәрби команданлығына, Бали дивизија команданлығына, Ҹакартадакы али һәрби команданлыға вә диҝәр баш дөвләт мәмурларына етираз мәктубу јазыб телеграфла ҝөндәрди. Вајнгапудакы командир алчаг һәрәкәтләринин бүтүн Индонезијаја јајылдығыны биләндә гардашлары раһат бурахды.\n«Јеһованын Шаһидләри мисмар кимидир»\nНөвбәти илләр әрзиндә бүтүн Индонезијада сајсыз-һесабсыз Јеһованын Шаһиди тутулур, сорғу-суала чәкилир вә дөјүлүрдү. Бил Пери адлы хүсуси тәјинатлы мүждәчи хатырлајыр: «Бир әразидә әксәр гардашларын габаг дишләрини вуруб сындырмышдылар. Гардашлар киминсә габаг дишләринин јериндә олдуғуну ҝөрәндә зарафатла дејирдиләр: “Дејәсән, јенисән? Јохса тәслим олмусан?” Сынаглара бахмајараг, тәгиб олунанлардан һеч бири севинҹини, Јеһоваја хидмәт етмәк әзмини итирмәди».\nГадаға вахты кечирилән бөјүк топланты; ҝәләнләрин бир гисми гајыгдан динләјир\nБу 13 ил әрзиндә 93 Јеһованын Шаһиди ики ајдан дөрд илә гәдәр һәбс ҹәзасына мәһкум едилди. Амма сынаглар онларын Јеһоваја садиг галмаг гәтијјәтини даһа да мөһкәмләндирди. Сәккиз ај һәбсдә јатан Муса Раде азадлыға чыхандан сонра јашадығы әразидәки гардашлары тәблиғ ишинә тәшвиг етмәк үчүн онлары зијарәт етмишди. О дејир: «Һәбсдә олдуғум мүддәтдә Јеһоваја ҝүвәнмәји өјрәндим. Әслиндә, һәбс мәни руһани ҹәһәтдән даһа да мөһкәмләндирди». Одур ки, әтрафдакыларын: «Јеһованын Шаһидләри мисмар кимидир: нә гәдәр чох вурурсан, о гәдәр дәринә ҝирир», — демәси һеч дә тәәҹҹүблү дејил!\nТәблиғчиләр хош хәбәри чатдырмаг үчүн гајыгла Амбона (Молукк) ҝедәркән\n^ абз. 6 Узун илләр хүсуси тәјинатлы мүждәчи кими хидмәт едән Петер Вандерһаҝенлә Лен Девисин јашы 60-ы кечдији үчүн, Мариан Тамбунан (кечмиш Стјува) исә индонезијалы илә аилә гурдуғуна ҝөрә онлара Индонезијада галмаға иҹазә вердиләр. Онларын һәр үчү Аллаһын ишини ҹанла-башла ҝөрүб гадағалара рәғмән сәмәрәли хидмәт етмишди.\nИндонезија: Онлар тәслим олмадылар


Q=7	C=5	SS=1	LS=0	PS=1	DC=3	LC=0	SD=0	BS=0	G0=46	G1=23	G2=3	DLID=az_RU	BODY=Бөјүк Дашгын | Мүгәддәс Китаб һекајәси\nҜӘМИДӘ олмајанлар әввәлки кими өз ишләри илә мәшғул идиләр. Онлар Дашгынын олаҹағына һәлә дә инанмырдылар. Јәгин, инди Нуһа әввәлкиндән дә чох ҝүлүрдүләр. Амма бир аздан ҝүлмәји кәсдиләр.\nГәфләтән шиддәтли јағыш јағмаға башлајыр. Бир лејсан вар иди ки, ҝәл ҝөрәсән! Нуһ һаглы имиш! Амма киминсә ҝәмијә минмәси артыг ҝеҹ иди. Јеһова гапыны мөһкәм бағламышды.\nБир аздан дүзәнликләри су басыр. Сел ағаҹлары көкүндән гопарыр, јекә дашлары јуварлајыр. Сәс-күјдән гулаг батырды. Инсанлар горхудан тәпәләрә чыхмаға башлајырлар. Јәгин онлар «каш ки, гапы ачыг оланда Нуһа гулаг асыб биз дә ҝәмијә минәјдик» дејә дүшүнүрдүләр. Амма артыг иш ишдән кечмишди!\nСу ҝет-ҝедә галхырды. Гырх ҝүн-гырх ҝеҹә јағыш дајанмадан јағды. Су артыг дағлара чатмышды, бир аздан һәтта ән уҹа дағлар сујун алтында галды. Һәр шеј Аллаһын дедији кими олду. Ҝәмидә олмајан бүтүн инсанлар вә һејванлар мәһв олдулар. Амма ҝәмидә оланлар сағ-саламат галдылар.\nНуһ вә оғуллары ҝәмини чох јахшы тикмишдиләр. Она ҝөрә дә су ону асанлыгла јердән галдырды вә о, суларын үзәриндә үзмәјә башлады. Нәһајәт, јағыш кәсди, ҝүнәш ишыг сачды. Неҹә дә гејри-ади мәнзәрә иди! Һәр јер су илә өртүлмүшдү. Сујун үзәриндә ҝәмидән башга һеч нә ҝөрүнмүрдү.\nАртыг нәһәнҝләр дә јох иди. Онлар инсанлара бир даһа әзијјәт верә билмәздиләр, чүнки һамысы аналары вә јердә галан пис инсанларла бәрабәр өлдүләр. Бәс нәһәнҝләрин аталары илә нә баш верди?\nНәһәнҝләрин аталары бизим кими ади инсан дејилди. Онлар јерә инсан кими јашамаға ҝәлән мәләкләр иди. Буна ҝөрә дә Дашгын заманы инсанларла бәрабәр өлмәдиләр. Онлар инсан бәдәнләрини тәрк едиб, јенидән мәләк ҹилдиндә ҝөјә гајытдылар. Амма Аллаһ онлары нә Өзүнүн, нә дә јахшы мәләкләринин јанына бурахмады. Бу сәбәбдән онлар Шејтанын мәләкләри олдулар. Мүгәддәс Китаб онлары ҹин адландырыр.\nАллаһ јер үзүнә күләк ҝөндәрди вә сулар азалмаға башлады. Беш ајдан сонра ҝәми бир дағын үзәриндә дајанды. Хејли вахт кечди, ҝәмидәкиләр пәнҹәрәдән бојланараг дағларын зирвәләрини ҝөрдүләр. Сулар ҝет-ҝедә азалырды.\nСонра Нуһ ҝәмидән бир гарға бурахыр. Гарға бир мүддәт учуб гонмаға јахшы јер тапа билмәдији үчүн ҝери гајыдыр. Бу бир нечә дәфә тәкрар олунур вә гарға һәр дәфә ҝәмијә гајыдыр.\nНуһ, сујун јердән чәкилдијини өјрәнмәк үчүн бу дәфә ҝәмидән бир ҝөјәрчин бурахыр. Ҝөјәрчин дә гонмаға јер тапмыр вә ҝери гајыдыр. Нуһ ону икинҹи дәфә ҝөндәрәндә о, димдијиндә зејтун јарпағы ҝәтирир. Бундан Нуһ билир ки, сулар артыг чәкилиб. О, ҝөјәрчини үчүнҹү дәфә ҝөндәрир. Бу дәфә о гуру јер тапыр вә артыг гајытмыр.\nИнди Аллаһ Нуһа белә дејир: ‘Аиләни, һејванлары да ҝөтүрүб ҝәмидән чых’. Онлар бир илдән артыг иди ки, ҝәмидә идиләр. Тәсәввүр етмәк олар онлар ҝәмидән сағ-саламат чыхдыгларына нә гәдәр севинирдиләр.\nЈарадылыш 7:10–24; 8:1–17; 1 Петер 3:19, 20.


Q=15	C=5	SS=5	LS=5	PS=10	DC=0	LC=0	SD=0	BS=0	G0=18	G1=11	G2=9	DLID=az_RU	BODY=Әшија 16 | Онлајн Мүгәддәс Китаб | Јени дүнја тәрҹүмәси\nҺөкмүн давамы (1—14)\n16 Селадан сәһра јолу иләӨлкәнин һөкмдарына,Сион гызынын дағына гоч ҝөндәрин. 2 Муаб гызлары Әрнун кечидләриндә+Јувасындан атылмыш гуш кими олаҹаглар.+ 3 «Мәсләһәт вер, гәрар вер. Ҝүнорта чағы салдығын көлҝәни ҝеҹә кими гаранлыг ет. Сүрҝүнләри ҝизләт, гачгынлары әлә вермә. 4 Еј Муаб, гој сүрҝүнләрим сәнин ичиндә јашасын. Онлары виранчылардан һифз ет.+ Зүлмкарын сону ҝәләҹәк,Виранәчилик гуртараҹаг.Инсанлары әзиб тапдалајанлар јер үзүндән јох олаҹаг. 5 О заман мәһәббәт үзәриндә тахт гурулаҹаг. Давудун чадырында, һәмин тахтда отуран садиг олаҹаг.+О, әдаләтлә һөкм едәҹәк вә салеһ ишләрдә чевик олаҹаг».+ 6 Муабын тәкәббүрү барәдә ешитмишик — чох тәкәббүрлүдүр;+Ловғадыр, мәғрурдур, һиддәтлидир.+Лакин о, һәдәр јерә бошбоғазлыг едир. 7 Муаб Муабдан өтрү ағлајаҹаг.Һамысы ағлајаҹаг.+ Мәғлублар Ҝир-Һәрәсәтин+ кишмишли көкәләриндән өтрү ағлајыб-сызлајаҹаг, 8 Чүнки Һәшбунун+ үзүмлүкләри,Сибмаһ+ мејнәси гурујуб.Халгларын башчылары онун ал-гырмызы будагларыны* тапдалајыб.О будаглар Јазири һагламышды,+Сәһраја гәдәр узанмышды. Шахәләниб дәнизә чатмышды. 9 Буна ҝөрә Сибмаһ мејнәсини Јазири ағладығым кими ағлајаҹағам. Еј Һәшбун, еј Илал,+ сизи ҝөз јашларымла исладаҹағам.Чүнки јај мејвәсиндән вә мәһсулдан өтрү уҹалан сәсләр кәсилиб*. 10 Бағлардан севинҹ, фәрәһ кәсилиб.Үзүм бағларындан шәнлик сәси, шадлыг сәси ҝәлмир.+ Үзүмсыхан даһа үзүмсыханда үзүм тапдаламыр.Чүнки Мән шадлыг сәдаларыны кәсдим.+ 11 Буна ҝөрә ичим Муабдан өтрүЧәнҝин симләритәк инләјир,+Гәлбим Ҝир-Һәрәсәтдән+ өтрү сызлајыр. 12 Муаб сәҹдәҝаһда өзүнү јорса да, ҝедиб мүгәддәс јериндә дуа етсә дә, һеч бир хејри олмајаҹаг.+ 13 Бу, Јеһованын Муаб һаггында кечмишдә дедији сөздүр. 14 Инди исә Јеһова белә дејир: «Муздурун илләри илә сајсаг, үч илин ичиндә чәкдији мүсибәтләр Муабын еһтишамыны јерә вураҹаг. Сағ галан чох аз вә әһәмијјәтсиз олаҹаг».+\n^ Јахуд ал-гырмызы үзүмлә долу будагларыны.\n^ Диҝәр вариант: чүнки сәнин јај мејвәнин вә мәһсулунун үстүнә дөјүш нәрәси ҝәлиб.


Q=0	C=0	SS=0	LS=0	PS=0	DC=0	LC=0	SD=0	BS=1	G0=6	G1=4	G2=2	DLID=az_RU	BODY=Тале Бағырзадәдән аҹлыг аксијасына сон гојмасы истәнилиб\niyun 20, 2022 - 9:41 PM Хәбәрин коду : 1268651 Мәнбә : ABNA24 Link:\n“Азәрбајҹан сааты” телевизија каналынын дәјирми масасында МБҺ лидеринин вәзијјәти мүзакирә олунараг, Тале Бағырзадәдән аҹлыг аксијасына сон гојмасы истәнилиб.\nАБНА24 Хәбәр Верир , дәјирми масасынын иштиракчылары вурғулајыблар ки, Азәрбајҹан Республикасынын мөвҹуд атмосфериндә ҹәмијјәтин Һаҹы Тале Бағырзадә кими ҹәсур инсанлара еһтијаҹы вар вә онун аҹлыг аксијасы мүгәддәсләри тәһгир едәнләрин ҹәзаландырылмасыны тәләб едир.\nАзәрбајҹан Ислам Партијасы Гадынлар Шурасынын сәдри Нөврәстә Ибраһимова Һаҹы Талеин өз ҹанына гәсд едәрәк мүбаризә апардығыны вурғулајыб, Тале Бағырзадә, Мөвсүм Сәмәдов кими инсанларын һәм дә бәшәри дәјәрләрә хидмәт етдикләрини вурғулајыб.\nХаным сијасәтчи Тале Бағырзадәнин ҝуја Иранын Азәрбајҹан Республикасындакы аҝенти олмасы илә бағлы тәблиғатлара тохунараг дејиб: “Бир милләт өз бәшәри, дини вә Ислами дәјәрләрини горумаг истәјирсә, кимәсә Иранын аҝенти дамғасыны вурмаг абсурддур”.\n2015-ҹи илин нојабрында Нардаран һадисәсинин ветераны, Мүсәлман Бирлији Һәрәкатынын үзвү Һаҹы Әбүлфәз Бүнјадов да дејиб: “Азәрбајҹан Республикасында он илдир ки, Аллаһын дининә гаршы мүбаризә ҹидди вә давамлы шәкилдә давам едир. Өлкәдә ән чох сијаси мәһбус диндардыр. Ҹәми бир ил әрзиндә алты дини сајт блокланыб. Бу сијасәтдә инсана мәнәви ҝүҹ верән бүтүн ресурслар мәһдудлашдырылыр”.\nДәјирми масада чыхыш едән һүгуг мүдафиәчиси Рүфат Сәфәров исә Истанбулда Тале Бағырзадәнин шәкилләринин диварлара вурулуб она дәстәк елан едилмәсинә диггәт чәкиб.\nСонра Милли Мәҹлисин сабиг депутаты ханым Ҝүлтәкин Һаҹыбәјли баш верәнләрә мүнасибәт билдириб. “Нардаран һадисәси заманы Тале Бағырзадә ағыр ишҝәнҹәләрә мәруз галыб. Ејни заманда ондан анти-Иран етирафына имза атмасы тәләб олунуб”.\n“Туран” Информасија Аҝентлијинин директору Меһман Әлијев дә билдириб ки, өлкәдә горху сијасәти һөкм сүрүр. Бу ишҝәнҹәләр һәм дә инсанлары горхутмаг, ҹәмијјәти сусдурмаг үчүн истифадә олунур.


Q=13	C=13	SS=4	LS=0	PS=0	DC=0	LC=0	SD=0	BS=0	G0=20	G1=7	G2=2	DLID=az_RU	BODY=Аллаһ һаггында өјрәнмәк лазымдыр\nАллаһын досту олмаг үчүн сәнә Онун һаггында билик алмаг лазымдыр. Достларын сәнин адыны билирләр? Онлар сәни адынла чағырырлар? Әлбәттә. Аллаһ да истәјир ки, сән Онун адыны билиб, Ону ады илә чағырасан. Аллаһын ады Јеһовадыр (Зәбур 83:18; Мәтта 6:9). Сән Онун нәји хошлајыб-хошламадығыны билмәлисән. Һәм дә Онун достларыны вә дүшмәнләрини танымалысан. Бир шәхси танымаг үчүн вахт лазымдыр. Мүгәддәс Китабда дејилир ки, Аллаһла таныш олмаг үчүн вахт ајырмаг ағыллы ишдир (Ефеслиләрә 5:15, 16).\nАллаһын достлары Онун хошладығы ишләри ҝөрүрләр. Достларыны јадына сал. Әҝәр онларла пис даврансан вә ја онларын хошламадығы бир иши ҝөрсән сәнинлә достлуг едәҹәкләр? Әлбәттә ки, јох! Әҝәр Аллаһын досту олмаг истәјирсәнсә, Онун хошладығы ишләри ҝөрмәлисән (Јәһја 4:24).\nБүтүн динләр Аллаһла достлуға апармыр. Аллаһын ән јахын досту олан Иса ики ҹүр јолдан данышмышды. Бунлардан бири ҝениш јолдур вә орада чохлу адам вар. Бу јол мәһвә апарыр. Диҝәри исә енсиз јолдур вә һәмин јолла аз адам ҝедир. Дар јол әбәди һәјат јолудур. Бу о демәкдир ки, әҝәр Аллаһын досту олмаг истәјирсәнсә, Она дүзҝүн ибадәт етмәји өјрәнмәлисән (Мәтта 7:13, 14).


Q=0	C=0	SS=0	LS=0	PS=0	DC=0	LC=0	SD=0	BS=1	G0=18	G1=15	G2=10	DLID=az_RU	BODY=Nur-az.com - “Кәрамәт онҝүнлүјү” вә кәрамәтли-кәрамәтсиз инсанларын агибәти\n17 Һазиран 2021\n“Кәрамәт онҝүнлүјү” вә кәрамәтли-кәрамәтсиз инсанларын агибәти\nИран Ислам Республикасында “кәрамәт онҝүнлүјү” дејилән бајрам ҝүнләри јашанмагдадыр. Бу ҝүнләр Имам Рзанын (ә) әзиз баҹысы - Биби Мәсумәнин (с.ә) тәвәллүд ҝүнү илә Имам Рзанын (ә) ад ҝүнүнә гәдәр арада олан он ҝүнү әһатә етмәкдәдир. Тәбии ки, нәинки тәкҹә Иранда, үмумијјәтлә бүтүн шиә дүнјасында бу онҝүнлүк бајрам кими гејд едилмәкдәдир.\nИмам Муһәммәд Тәги (ә) өз бибиси Ханым Мәсумәнин (с.ә) зијарәтинин савабы һаггында бујурур ки, һәр ким бибимин (Ханым Мәсумәнин (с.ә)) гәбрини Гумда зијарәт етсә ҹәннәтә ҝирәр. (Вәсаилүш-шиә)\nБизләр дә Аллаһдан дуа едиб истәјирик ки, тезликлә вирусу арадан апарсын вә јенидән мүгәддәс инсанларын, о ҹүмләдән әзиз Имамларын (ә) имамзадәләрин (ә) зијарәтләринә наил олаг.\nКәрамәт онҝүнлүјүндә тәбии ки, Иранын ики бөјүк шәһәриндә, Ханым Мәсумәнин (с.ә) дәфн едилдији мүгәддәс Гум шәһәриндә вә Имам Рза (ә) һәрәми јерләшән мүгәддәс Мәшһәд шәһәриндә һазырлыглар, һәрәми тәмизләмәләр, бәзәмәләр вә с. ишләр һәјата кечмәкдәдир.\nМәлум олдуғу кими бу һәрәмләр бу ҝүн дә зәвварларын үзүнә бағланмајыб. Һәр кәс истәсә раһат бир шәкилдә зијарәт едә билир. Һәтта, нәинки һәрәмләр ачыгдыр, ҹамаат намазлары да һәрәмләрдә гылыныр, зәвварлар зәриһин бираддымлығына да раһат шәкилдә јахынлашыб зијарәт едә билирләр. Һәрәмләрин һәјәтләри дә ҝениш саһәјә маликдир ки, һәфтәнин мүәјјән ҝүнләриндә дуалар үчүн бу јерләр инсанларла – зәвварларла долу олур.\nБунлары ешидән һәр бир азәрбајҹанлынын тәбии ки, үрәји истәјир ки, онун доғма вәтәниндә дә мәсҹидлә бағлы олан ајрысечкиликләр арадан галдырылсын. Һәр бир азәрбајҹанлынын арзусудур ки, Иранда һәрәмләр бәзәдилдији кими Азәрбајҹанда да гапысы ики илдир ки, бағлы галан мәсҹидләрин ичи Әһли-Бејт (ә) шүарлары илә бәзәдилсин. Амма, тәәссүфләр олсун ки, узун мүддәтдир етиразларын олмасына бахмајараг Азәрбајҹан инанҹлысы һәлә дә мәсҹидә ҝедә билмир. Һеч бир өлкәдә олмајан мәсҹид гадағасы, гапыларын бағлы галмасы анҹаг Азәрбајҹанда тәтбиг едилир. Һәлә дә 50 нәфәрдән чох инсанын мәсҹидә ҝедә билмәмәси, 14 јашындан ашағы ушагларын мәсҹидә бурахылмамасы вә с. гадағалар арадан галдырылмајыб. Һәтта, һеч гадағалар иҹра белә олунмур. Она ҝөрә ки, мәсҹидләр һеч бу ҹүр шәртләр дахилиндә белә мөминләрин – 50 нәфәрин, 14 јашындан јухары вәтәндашларын үзүнә ачылмајыб. Арада бир сәс-күј салдылар ки, ҝүја ГМИ араја ҝириб вә јумшалма просеси баш вермәкдәдир. Амма, бу да тәбии ки, шајәдән башга бир шеј дејил.\nҺәдисдә бујурулур ки, мәзлумун залымдан гисас алаҹағы ҝүн залымын мәзлума зүлм етдији ҝүндән даһа ағрылы олаҹаг. Кәрамәтли инсанлар, инанҹ, мәсҹид, һиҹаб әһли ҝеҹ-тез кәрамәтсиз, залым инсанлардан гисас алаҹагдыр. Бу ҝүн мәсҹидләри кәрамәт әһлинин үзүнә бағладыглары һалда түркијәли мүғәнниләрин консертинә һеч бир гадаға тәјин етмәјән алчаг, рәзил мәхлуглар ҝеҹ-тез лајиг олдуглары агибәтлә үзләшәҹәкләр.\nМүвәггәти дүнјада инанҹ, мәсҹид әһли һәлә ки, зәиф, мүстәзәф ола биләр, амма бүтүн дүнјанын әдаләтлә долаҹағы, зәиф бәндәләрин һакимијјәти әлә алаҹағы ҝүн мүтләг ҝәләҹәк.


Q=0	C=0	SS=0	LS=0	PS=0	DC=0	LC=0	SD=0	BS=0	G0=13	G1=10	G2=6	DLID=az_RU	BODY=Һәзрәт Фатимәнин (сәламуллаһи әлејһа) Шиәләри әввәл-ахыр мүтләг беһиштдә олаҹаг\nYanvar 31, 2018 - 8:51 PM Хәбәрин коду : 880180 Мәнбә : Дејерлер Ислами сајтлара истинадән Link:\nҺәзрәт Фатимә (сәламуллаһи әлејһа): “Бизим давамчыларымыз – беһишт әһлинин ән үстүн инсанларыдыр. Һәр ким бизи севәрсә, бизим достларымызы да севәрсә, дүшмәнләримизин дүшмәни оларса – гәлб вә дили илә иман ҝәтирмиш олар.”\nБир киши һәјат јолдашына дејир ки, Пејғәмбәрин (сәлләллаһу әлејһи вә алиһ) гызы Фатимәнин (сәламуллаһи әлјһа) јанына ҝет вә мәним һаггымда суал вер ки, мән онун давамчысыјам, јохса јох? Һәјат јолдашы да Ханымын (сәламуллаһи әлјһа) һүзуруна ҝәлир вә бу суалы верир.\nХаным (сәламуллаһи әлјһа) бујурур: “Она де ки, әҝәр она әмр етдијимизи јеринә јетирибдирсә вә гадаған етдијимиздән чәкинибдирсә - о, бизим давамчыларымыздандыр”.\nҺәјат јолдашы ҝәлир вә Ханымын (сәламуллаһи әлјһа) сөзләрини әринә дејир. Әри дејир: “Вај олсун мәнә! Ким ҝүнаһ вә хатадан узагдыр ки? Она ҝөрә дә мән һәмишәлик ҹәһәннәмдәјәм. Чүнки һәр ким онларын давамчысы олмаз, һәмишә ҹәһәннәм атәшиндә олар”.\nКишинин ханымы јенә Һәзрәт Фатимәнин (сәламуллаһи әлјһа) јанына ҝәлир вә әринин сөзләрини бануја чатдырыр. Һәзрәт Фатимә (сәламуллаһи әлјһа) бујурур: “Она де ки, ҝүман етдији кими дејилдир. Бизим давамчыларымыз – беһишт әһлинин ән үстүн инсанларыдыр. Һәр ким бизи севәрсә, бизим достларымызы да севәрсә, дүшмәнләримизин дүшмәни оларса – гәлб вә дили илә иман ҝәтирмиш олар.\nӘҝәр бизим әмр вә нәһјимизлә мүхалифлик едәрсә, бизим давамчымыз дејилдир, бахмајараг ки, беһиштә ҝетсә белә. Анҹаг бәла вә чәтинликләр васитәсилә ҝүнаһлардан пак оландан сонра. Вә ја Гијамәт ҝүнү мүхтәлиф чәтинликләрдән вә ја ҹәһәннәмин ән үстүн тәбәгәсиндә әзаб олдугдан сонра пак олар. О заман бизә гаршы олан мәһәббәтинә ҝөрә ҹәһәннәмдән она ниҹат верәрик вә өз јанымыза апарарыг”.


Q=3	C=2	SS=0	LS=0	PS=0	DC=0	LC=0	SD=0	BS=1	G0=106	G1=95	G2=55	DLID=az_RU	BODY=Јеһова низам-интизам Аллаһыдыр | Тәлим\n«Аллаһ сүлһ Аллаһыдыр. О, низамсызлығы севмир» (1 КОР. 14:33).\nЈеһованын руһани варлыглары вә каинаты низам-интизамла јаратдығы нәдән ҝөрүнүр?\nЈеһова Нуһа вә Рахава нә үчүн лүтф ҝөстәрди?\nГәдим исраиллиләрлә вә биринҹи әсрдәки мәсиһчиләрлә баш верән һадисәләр Јеһованын низам-интизам Аллаһы олдуғуну неҹә ҝөстәрир?\n1, 2. а) Аллаһ илк олараг кими јаратды вә онун васитәсилә нәләр етди? б) Мәләкләрин низамла тәшкил олундуғуну һарадан билирик?\nБҮТҮН каинатын Јараданы Јеһова һәр ишини низам-интизамла ҝөрүр. О, илк олараг јеҝанә руһани Оғлуну хәлг етди. Аллаһын баш нүмајәндәси олдуғу үчүн о, «Сөз» адланырды. Мүгәддәс Китабда Сөзүн әсрләрлә Јеһоваја хидмәт етдији дејилир: «Башланғыҹда Сөз вар иди, Сөз Аллаһла иди». Һәмчинин јазылыб: «Һәр шеј онун [Сөзүн] васитәсилә мөвҹуд олду вә онсуз һеч бир шеј мөвҹуд олмады». Тәхминән 2000 ил бундан габаг Аллаһ Сөзү јер үзүнә ҝөндәрди. Јер үзүндә камил инсан Иса Мәсиһ кими танынан һәмин шәхс Атасынын ирадәсини сәдагәтлә јеринә јетирди (Јәһ. 1:1—3, 14).\n2 Аллаһын Оғлу јер үзүнә ҝәлмәздән өнҹә, Онун јанында сәдагәтли «мемар» кими чалышырды (Сүл. мәс. 8:30). Јеһова онун васитәсилә ҝөјдә милјонларла руһани варлыглар јаратды (Колос. 1:16). Мүгәддәс Китабын бир ајәсиндә мәләкләр барәдә белә дејилир: «Минләрлә нәфәр [Јеһоваја] хидмәт едир, он минләрлә нәфәр Онун һүзурунда дурмушду» (Дан. 7:10). Аллаһын сајсыз-һесабсыз руһани оғуллары Јеһованын низамлы «ордулары» кими тәсвир олунур (Мәз. 103:21).\n3. Улдузларын вә планетләрин сајы вә груплашмасы һагда нә демәк олар?\n3 Бәс Аллаһын хәлг етдији сајсыз-һесабсыз улдузлар, планетләр һагда нә демәк олар? Техас штатынын Һјустон шәһәриндә бу јахынларда апарылан һесабламаја ҝөрә «300 секстилјон улдуз мөвҹуддур, бу сај алимләрин әввәлки һесабламаларындан үч дәфә чохдур». Орада һәмчинин гејд олунур: «Бу о демәкдир ки, 3-үн архасына 23 сыфыр әлавә едирсән вә ја 3 трилјону вурурсан 100 милјарда». Улдузлар галактикаларда топланыр, һәр галактика исә милјардларла, һәтта трилјонларла улдузлардан, һабелә чохлу сајда планетләрдән тәшкил олунур. Әксәр галактикалар групларда вә бу груплар даһа бөјүк групларда топланыр.\n4. Аллаһын јер үзүндәки хидмәтчиләрини низамла тәшкил етдији гәнаәтинә ҝәлмәк нә үчүн мәнтиглидир?\n4 Ҝөјдә јарадылмыш салеһ руһани варлыглар кими, каинат да мүкәммәл шәкилдә тәшкил олунуб (Јешаја 40:26). Буна ҝөрә дә Јеһованын јер үзүндәки хидмәтчиләрини дә низамла тәшкил етдији гәнаәтинә ҝәлмәк мәнтигли оларды. О, онларын низам-интизамлы олмаларыны истәјир, чүнки онлар Јеһоваја ибадәтдә олдугҹа ваҹиб ишләр ҝөрүрләр. Јеһованын хидмәтчиләринин кечмишдән бу ҝүнә кими ҝөрдүјү ишләр там шәкилдә сүбут едир ки, Аллаһ һәмишә Өз халгына дајаг олуб вә О, «сүлһ Аллаһыдыр,.. низамсызлығы севмир». (1 Коринфлиләрә 14:33, 40 ајәләрини оху.)\nАЛЛАҺ ГӘДИМДӘ ХАЛГ ТӘШКИЛ ЕТДИ\n5. Бәшәр аиләсинин јер үзүнү низамлы шәкилдә долдурмасы тәдбири нә үчүн јарымчыг галды?\n5 Јеһова илк инсанлары јараданда онлара демишди: «Төрәјиб чохалын вә јер үзүнү бүрүјүб она саһиб олун: дәниздәки һејванлар, ҝөјдәки гушлар, јердә сүрүнән бүтүн ҹанлылар үзәриндә һөкмранлыг един» (Јар. 1:28). Инсанлар төрәјиб јер үзүнү бүрүјәнә вә бүтүн дүнја Ҹәннәтә чевриләнә кими бәшәр аиләси низамла артмалы иди. Бу низамлы тәдбир Адәмлә Һәвванын итаәтсизлији уҹбатындан мүвәггәти олараг јарымчыг галды (Јар. 3:1—6). Бир гәдәр вахт кечәндән сонра Јеһова «ҝөрдү ки, јер үзүндәки инсанларын шәр әмәлләри чохдур вә һәр заман онларын үрәјиндәки фикирләр вә нијјәтләр пислијә доғру јөнәлир». Бәли, артыг «Аллаһын нәзәриндә јер үзүндәки инсанлар позғунлашмышды вә дүнја зоракылыгла долмушду». Буна ҝөрә дә Аллаһ аллаһсызлары мәһв етмәк үчүн бүтүн дүнјаја дашгын ҝөндәрмәк гәрарына ҝәлди (Јар. 6:5, 11—13, 17).\n6, 7. а) Нуһ нә үчүн Јеһованын лүтфүнү газанды? (Мәгаләнин әввәлиндәки шәклә бах.) б) Нуһун дөврүндәки имансыз инсанларла нә баш верди?\n6 Анҹаг «Нуһ Рәббин ҝөзүндә лүтф тапды», чүнки о, «салеһ вә өз нәсли арасында гүсурсуз бир адам иди». Нуһ «Аллаһла бир јол [ҝетдији]» үчүн Јеһова она нәһәнҝ ҝәми тикмәји тапшырды (Јар. 6:8, 9, 14—16). Мәгсәд инсан вә һејван һәјатыны горунмаг иди. Беләҹә, «Рәбб Нуһа неҹә әмр етмишдисә, о да һәр шеји еләҹә јеринә јетирди» вә аиләсинин дәстәји илә тикинти ишини низамлы шәкилдә баша вурду. Ҹанлылар ҝәмијә дахил оландан сонра «Рәбб ҝәминин гапысыны өртдү» (Јар. 7:5, 16).\n7 Ерамыздан әввәл 2370-ҹи илдә Дашгын баш верәндә Јеһова «јер үзүндә олан бүтүн ҹанлылары мәһв етди», лакин ҝәмидә олан садиг Нуһу вә аиләсини сағ сахлады (Јар. 7:23). Бу ҝүн јер үзүндә јашајан инсанлар Нуһ вә оғулларынын нәслидир. Лакин ҝәмијә ҝирмәјән бүтүн имансыз инсанлар «салеһлик тәблиғчиси» Нуһа гулаг асмаг истәмәдикләри үчүн һәлак олдулар (2 Пет. 2:5).\nНизам-интизам сәккиз нәфәрә Дашгындан сағ чыхмаға көмәк етди (6, 7-ҹи абзаслара бах)\n8. Нәјә ҝөрә демәк олар ки, Вәд едилмиш дијара дахил олан әрәфәдә Исраил халгы арасында низам-интизам варды?\n8 Дашгындан тәхминән сәккиз әср сонра Аллаһ исраиллиләри бир халг кими топлады. Онларын һәјатларынын һәр бир саһәсиндә, хүсусилә дә ибадәтләриндә низам–интизам варды. Исраил халгы арасында чохлу каһин вә левилидән савајы, «Һүзур чадырынын ҝиришиндә хидмәт едән [гадынлар]» да варды (Чых. 38:8). Јеһова Аллаһ Исраил халгына Кәнан дијарына ҝирмәклә бағлы ҝөстәриш верәндә һәмин нәсил имансызлыг ҝөстәрди вә О, онлара деди: «Сизи сакин едәҹәјимә әлими галдырыб анд ичдијим торпаға ҝирмәјәҹәксиниз. Ораја јалныз Јефунне оғлу Калев вә Нун оғлу Јешуа ҝирәҹәк». Чүнки Вәд едилмиш дијары нәзәрдән кечирмәјә ҝедәнләрдән јалныз онлар мүсбәт хәбәрлә гајытмышдылар (Сај. 14:30, 37, 38). Сонралар Аллаһын ҝөстәришинә ујғун олараг Муса Јешуаны өз хәләфи тәјин етди (Сај. 27:18—23). Јешуа исраиллиләри Кәнан дијарына кечирән әрәфәдә Јеһова она деди: «Мөһкәм вә ҹәсарәтли [ол]... Горхма вә руһдан дүшмә, чүнки Аллаһын Рәбб ҝедәҹәјин һәр јердә сәнинләдир» (Јешуа 1:9).\n9. Рахав Јеһова вә Онун халгы барәдә нә дүшүнүрдү?\n9 Јеһова Аллаһ һәр јердә вә һәр заман Јешуаја дајаг олурду. Мәсәлән, исраиллиләр кәнанлыларын Јерихо шәһәри јахынлығында дүшәрҝә салан заман баш верәнләрә нәзәр салаг. Ерамыздан әввәл 1473-ҹү илдә Јешуа Јерихоја ики ҹасус ҝөндәрди вә онлар ҝедиб Рахав адлы бир гадынын евинә чыхдылар. О, онлары Јерихо падшаһынын ҝөндәрдији адамлардан горумаг үчүн евинин дамында ҝизләтди. Рахав исраилли ҹасуслара деди: «Мән билирәм ки, Рәбб бу торпағы сизә вериб... Рәбб Гырмызы дәнизин суларыны гаршынызда неҹә гурутдуғуну вә... мәһв етдијиниз ики Емор [падшаһына] нә етдијинизи ешитмишик». О әлавә етди: «Аллаһыныз Рәбб јухарыда ҝөјүн вә ашағыда јерин Аллаһыдыр» (Јешуа 2:9—11). Рахав Јеһованын һәмин дөврдә мөвҹуд олан тәшкилатыны дәстәкләдији үчүн Јеһова гәрара ҝәлди ки, исраиллиләр Јерихону зәбт едәркән ону вә аилә үзвләрини сағ сахласын (Јешуа 6:25). Бәли, Рахав иман ҝөстәрди, Јеһоваја табе олду вә Онун халгына һөрмәт етди.\nБИРИНҸИ ӘСРДӘКИ ФӘАЛ ТӘШКИЛАТ\n10. Иса өз дөврүнүн јәһуди дин рәһбәрләринә нә демишди вә нә үчүн?\n10 Јошијанын рәһбәрлији алтында Исраил халгы Кәнан дијарыны шәһәрбәшәһәр зәбт етди. Бәс сонралар нә баш верди? Әсрләр әрзиндә исраиллиләр дәфәләрлә Аллаһын ганунларыны поздулар. Јеһова Оғлуну јер үзүнә ҝөндәрәнә кими онлар Аллаһа итаәтсизлик ҝөстәриб Онун елчиләринә гулаг асмадылар. Она ҝөрә дә Иса Јерусәлими һаглы олараг «пејғәмбәрләри гәтлә јетирән» адландырды. (Матта 23:37, 38 ајәләрини оху.) Аллаһ имансыз јәһуди дин рәһбәрләрини рәдд етди. Буна ҝөрә дә Иса онлара демишди: «Аллаһын падшаһлығы сиздән алынаҹаг вә онун бәһрәсини ҝәтирән халга вериләҹәк» (Мат. 21:43).\n11, 12. а) Јеһованын биринҹи әсрдә јәһудиләри рәдд едиб башга тәшкилата хејир-дуа вердијини нә сүбут етди? б) Аллаһын дәстәкләдији тәшкилат кимләрдән тәсис олунуб?\n11 Ерамызын биринҹи әсриндә Јеһова сәдагәтсиз Исраил халгыны рәдд етди. Лакин бу о демәк дејилди ки, даһа Онун јер үзүндә сәдагәтли хидмәтчиләриндән ибарәт тәшкилаты олмајаҹаг. Артыг Јеһованын әли Иса Мәсиһ вә онун тәлимләри үзәриндә гурулмуш јени фәал тәшкилатын үстүндә иди. Бу тәшкилат ерамызын 33-ҹү илинин Әллинҹи ҝүн бајрамындан фәалијјәтә башлады. Һәмин вахт Исанын тәхминән 120 шаҝирди Јерусәлимдә бир јерә топлашан заман «гәфләтән ҝөјдән шиддәтли күләјин сәсинә охшар бир сәс ҝәлди вә отурдуглары еви долдурду». Сонра «онлар аловун дилләринә бәнзәр бир шеј ҝөрдүләр вә бу дилләр бөлүнүб һәр биринин үзәринә гонду. Онларын һамысы мүгәддәс руһла долду вә мүхтәлиф дилләрдә данышмаға башлады, чүнки бу габилијјәти онлара руһ верирди» (Һәв. иш. 2:1—4). Бу мөҹүзәви һадисә Јеһованын јалныз Мәсиһин шаҝирдләриндән тәшкил олунмуш јени тәшкилатын архасында дурдуғунун данылмаз сүбуту иди.\n12 Бу әламәтдар ҝүндә «үч минә јахын адам» Исанын давамчыларына гошулду. Үстәлик, Јеһова «һәр ҝүн хилас оланлары онлара гошурду» (Һәв. иш. 2:41, 47). Биринҹи әсрдәки мүждәчиләрин фәалијјәти о гәдәр сәмәрәли иди ки, «Аллаһын сөзү вүсәт алыр, Јерусәлимдәки шаҝирдләрин сајы ҝет-ҝедә артырды. Һәтта хејли каһин дә иман јолуна гошулурду» (Һәв. иш. 6:7). Һәгигәти гәбул едән бир чох сәмими инсанлар бу јени тәшкилатын үзвләри олурдулар. Даһа сонра Јеһова «диҝәр милләтләрин адамларынын» мәсиһчи јығынҹағына ҝәлмәсинә јол ачмагла да бу тәшкилаты дәстәкләдијини ҝөстәрди. (Һәвариләрин ишләри 10:44, 45 ајәләрини оху.)\n13. Аллаһын јени тәшкилатынын иши нәдән ибарәт иди?\n13 Аллаһын Мәсиһин давамчыларына һансы иши тапшырдығы ҝөз габағында иди. Иса вәфтиз олундугдан сонра «сәмави падшаһлыг» һагда тәблиғ етмәклә бу мәсәләдә давамчыларына ҝөзәл нүмунә гојду (Мат. 4:17). Бу иши ҝөрмәји шаҝирдләринә дә өјрәтди. Иса онлара деди: «Јерусәлимдә, бүтүн Јәһудеја вә Самаријада, һәтта јерин уҹгарларынадәк мәним шаһидим олаҹагсыныз» (Һәв. иш. 1:8). Мәсиһин еркән давамчылары онлардан нә ҝөзләнилдијини јахшы билирдиләр. Мәсәлән, Павел вә Барнаба Писидија бөлҝәсиндәки Антакијада онлары тәгиб едән јәһудиләрә ҹәсарәтлә демишди: «Аллаһын сөзү илк нөвбәдә сизә чатдырылмалы иди. Мадам ки, сиз бу сөзү рәдд етдиниз вә өзүнүзү әбәди һәјата лајиг һесаб етмирсиниз, биз диҝәр милләтләрә мүраҹиәт едирик. Јеһова бизә белә әмр едиб: “Мән сәни милләтләр үчүн нур тәјин етдим ки, јерин уҹгарларына гәдәр хилас ҝәтирәсән”» (Һәв. иш. 13:14, 45—47). Биринҹи әсрдән бәри Аллаһын тәшкилатынын јерүзү һиссәси инсанлара Онун бәшәријјәтин хиласы үчүн ҝөрдүјү тәдбирдән данышыр.\nЧОХЛАРЫ ҺӘЛАК ОЛСА ДА, АЛЛАҺЫН ХИДМӘТЧИЛӘРИ САҒ ГАЛДЫ\n14. Биринҹи әсрдә Јерусәлимин агибәти неҹә олду вә кимләр сағ галды?\n14 Үмумиликдә, јәһудиләр хош хәбәри гәбул етмәдиләр вә фәлакәтлә үзләшдиләр. Бу фәлакәт барәдә Иса шаҝирдләрини хәбәрдар етмишди: «Јерусәлими һәрби дүшәрҝәләрин мүһасирәсиндә ҝөрәндә билин ки, о, тезликлә виран олаҹаг. Онда гој Јәһудејада оланлар дағлара гачсын, шәһәрдәкиләр орадан чыхсын вә әтраф кәндләрдә оланлар шәһәрә ҝирмәсин» (Лука 21:20, 21). Иса неҹә демишдисә, елә дә олду. Јәһудиләр гијам галдырдығы үчүн Рома ордусу ерамызын 66-ҹы илиндә Сестиј Галлын башчылығы алтында Јерусәлими мүһасирәјә алды. Анҹаг һәмин орду гәфләтән ҝери чәкиләндә Исанын давамчыларынын Јерусәлим вә Јәһудадан гачмаг фүрсәти јаранды. Тарихчи Јевсевинин вердији мәлумата әсасән, чохлары Иордан чајыны кечиб Переја вилајәтиндәки Пелла шәһәринә гачды. Ерамызын 70-ҹи илиндә Рома ордусу сәркәрдә Титин башчылығы алтында Јерусәлимә гајыдыб ораны ишғал етди. Исанын хәбәрдарлығына гулаг асан садиг мәсиһчиләр исә сағ галдылар.\n15. Нәләрә рәғмән, мәсиһчилик әсаслы сурәтдә јајылды?\n15 Чәтинликләрә, тәгибләрә вә диҝәр иман сынагларына бахмајараг, Мәсиһин давамчылары биринҹи әсрдә мәсиһчилији әсаслы сурәтдә јаја билдиләр (Һәв. иш. 11:19—21; 19:1, 19, 20). Биринҹи әсрдәки бу мәсиһчиләр Аллаһын хејир-дуасы сајәсиндә руһани ҹәһәтдән чичәкләнмишдиләр (Сүл. мәс. 10:22).\n16. Руһани ҹәһәтдән ајаг үстә галмаг үчүн һәр бир мәсиһчи нә етмәлидир?\n16 Руһани ҹәһәтдән ајаг үстә галмаг үчүн һәр бир мәсиһчи өзү сәј ҝөстәрмәли иди. Мүгәддәс Јазылары дәриндән арашдырмаг, ибадәт ҝөрүшләриндә мүнтәзәм иштирак етмәк вә Падшаһлыг хәбәрини ҹанла-башла тәблиғ етмәк олдугҹа ваҹиб иди. Кечмишдә олдуғу кими, инди дә бүтүн бунлар руһани сағламлығымыза вә Јеһованын халгы илә вәһдәтдә олмағымыза көмәк едир. Биринҹи әсрдә бирлик ичиндә, низам-интизамла тәшкил олунан јығынҹаглар нәзарәтчиләрин вә хидмәти көмәкчиләрин ҹанла-башла етдији хидмәтдән фајдаланырдылар (Филип. 1:1; 1 Пет. 5:1—4). Павел кими, сәјјар хидмәтдә олан ағсаггалларын јығынҹаглара баш чәкмәси әсил бајрам иди! (Һәв. иш. 15:36, 40, 41). Мараглысы одур ки, биринҹи әсрдәки мәсиһчиләрин ибадәти илә бизим ибадәтимиз чох охшардыр. Гәдимдә олдуғу кими, инди дә Өз хидмәтчиләрини тәшкил етдији үчүн Јеһоваја неҹә дә миннәтдарыг! *\n17 Шејтан дүнјасынын сонунун јахын олдуғу бу ахыр ҝүнләрдә Јеһованын ваһид тәшкилатынын јерүзү һиссәси артан сүрәтлә ирәли ҝедир. Бәс сән онунла ајаглашырсанмы? Руһән инкишаф едирсәнми? Нөвбәти мәгаләдә бунлары неҹә едә биләҹәјин арашдырылаҹаг.\n^ абз. 16 «Ҝөзәтчи гүлләси»нин 2002-ҹи ил 1 октјабр сајындакы «Мәсиһчиләр руһән вә һәгигәтән ибадәт едирләр» вә «Садиг мәсиһчиләр һәгигәтдә јеримәјә давам едирләр» адлы мәгаләләрә бах. Аллаһын тәшкилатынын һал-һазырда мөвҹуд олан јерүзү һиссәси барәдә әтрафлы мәлуматы «Јеһова Аллаһын мүасир халгы» адлы брошүрадан әлдә едә биләрсән.


Q=8	C=6	SS=4	LS=2	PS=0	DC=0	LC=0	SD=0	BS=11	G0=311	G1=222	G2=115	DLID=az_RU	BODY=Шәһид Әли Тәҹәллајинин хатирә вә әлјазмалары (2-ҹи бөлүм)\nyanvar 31, 2022 - 2:52 PM Хәбәрин коду : 1224457 Мәнбә : АБНА Хәбәр Аҝентлији диникитабхана.ҹом-а истинадла Link:\nШәһид Әли Тәҹәллајинин гызы Мәрјәмә јаздығы мәктубдан бир парча: “...Гызым! Бу ҝүн Аллаһын дининә вә Ислам ингилабына гаршы чыханларын, бу шәһидпәрвәр торпагда Ислам ордусу илә вурушанларын да бир мәгсәди вар. Онларын јолу илғымдан ибарәтдир, Ислам ордусу исә әсл булаг вә һәгиги инсани дәјәр ардынҹадыр. Онлар өз ганларына бәләшиб Аллаһ нурундан ибарәт олан булагдан су ичирләр...”\nӘввәли өтән бурахылышымыздадыр.\nӨзүмлә фәхр едирдим\nМән 1959-ҹу илдә Тәбриздә доғулмуш, 1979-ҹу илдә орта мәктәби битирмишәм. Гардашым Муса бир мүддәт иди Сүсәнҝирддә вурушан, шәхси һејәтә командирлик едән Әли Тәҹәллаји адлы бир нәфәри тәрифләјир, онун ҹәсарәти вә гәһрәманлығы барәдә ағыздолусу данышырды. Бир ҝүн бөјүк баҹым Мусаја деди: "Муса, хәбәрин вар, тәрифләдијин Тәҹәллаји јараланыб, Тәбризә ҝәтирибләр". Муса тәәҹҹүблә сорушду ки, һардадыр? Баҹым ҹаваб верди: "Имам Хомејни хәстәханасында". Мән Тәҹәллајинин барәсиндә о гәдәр ешитмишдим ки, өзүнү дә ҝөрмәк истәјирдим.\nУниверситетдә Имам Хомејни һәрәкатынын ардыҹылы олан тәләбәләр тәрәфиндән китаб сәрҝиси тәшкил олунмушду. Мән дә орада фәалијјәт ҝөстәрирдим. Ертәси ҝүн университетә ҝедәндә сәрҝинин рәһбәри бир гоҹа гадынын сығорта китабчасыны мәнә вериб деди ки, Имам Хомејни хәстәханасына апар, баш һәким имзаласын. Хәстәханаја ҝедиб ишими ҝөрәндән сонра орада мүалиҹә олунан Тәҹәллаји јадыма дүшдү вә фүрсәти фөвтә вермәјиб ону ҝөрмәк истәдим. Сонралар адынын Рәһман олдуғуну өјрәндијим бир пасдары ҝөрүб сорушдум: "Бағышлајын, гардаш, Әли Тәҹәллаји бурдадыр?" Сорушду ки, Әли Тәҹәллаји? Дедим ки, бәли. Әл ишарәси илә отағыны ҝөстәрди.\nБарәсиндә ешитдикләримдән ону уҹабој, енликүрәк бир адам кими тәсәввүр едирдим. Лакин палатаја ҝирәндә тәсәввүрүмдән тамамилә фәргләнән чох ҝәнҹ вә мәсум бир адамла үзләшдим. Буна бахмајараг, өзүмү итирдим вә онунла даныша билмәдим. Јалныз салам вериб фарсҹа дедим: "Һалыныз неҹәдир? Бир шеј лазымдыр?" О, саламымын ҹавабыны вериб деди: "Јох, чох сағ олун". Палатадан чыхдым. Мәндән сонра Рәһман ичәри ҝириб Тәҹәллајијә демишди: "Бир гыз сәни ахтарырды. Бура ҝәлди?" Бу да онун диггәтини ҹәлб етмишди.\nАхшам Тәҹәллаји илә ҝөрүшүм барәдә баҹыма данышыб дедим: "Мән елә билирдим ки, Тәҹәллаји ири ҹүссәли бир кишидир. Сән демә, мәсум бир ушаг имиш!" Бу заман анам өскүрүб ишарә илә билдирди ки, атанызын белә сөзләрдән хошу ҝәлмир. Сонра да деди: "Даһа лазым дејил ҝедәсән. Нә мәнасы вар?!" Дедим: "Бунун јашы аздыр, ана, һәм дә чохлары ону ҝөрмәјә ҝедир". Баҹым сорушду: "Она нә апардын?" Дедим ки, һеч нә, әлибош ҝетдим. Нараһат олуб деди: "Чох сәһв етмисән. Ҝәрәк бир ҝүл, мејвә вә ја китаб алајдын, әлибош нијә ҝедирдин?!" Гәрара ҝәлдим ки, бу бәһанә илә сабаһ јенә ону ҝөрмәјә ҝедим. Бу дәфә она "Аллаһы танымағын ән јахшы јолу" китабыны алдым, үстүнә дә белә јаздым: "Фәдакар дөјүшчү аға Әли Тәҹәллајијә тәгдим олунур". Китабы верәндә пулуну вермәк истәјирди, алмадым. Һәмин ҝүн билдим ки, о да Тәбриздәндир, һәтта әввәлләр бизим мәһәлләмиздә јашајыб, анҹаг бир-биримизи ҝөрмәмишик. Аиләләримиз бир-бирини танысалар да, бу барәдә һеч вахт сөһбәт дүшмәмишди.\nҺәмин ҝүн ҝүнортадан сонра баҹым Тәҹәллајини зијарәт етмәјә ҝедәндә ондан сорушмушду: "Баҹынызын аилә гурмаг фикри вар, јохса јох?" Баҹым ҹаваб вермишди ки, бахыр, елчи ким ола. Тәҹәллаји демишди: "Мән өзүм. Әҝәр мән баҹыныза елчи ҝәлсәм, проблем олар, јохса јох?" Баҹым өзүнү итириб демишди: "Мән чалышарам ки, бу евлилик баш тутсун. Ондан бөјүк олдуғума ҝөрә билирәм ки, ҹавабы "јох" олаҹаг, анҹаг мән валидејнләримлә данышарам".\nБаҹым мәндән бөјүк олдуғуна ҝөрә аилә гурмаг барәдә әсла фикирләшмирдим. Лакин Тәҹәллајинин бу фикрини биләндән сонра нәинки аҹығым ҝәлмәди, һәтта севиндим дә. Һәр һалда, бу евлилик баш тутду вә гәрара ҝәлдик ки, бирликдә данышаг. О һәлә хәстәханада јатырды, сөһбәтимиз дә орада баш тутду. Һәмин ҝүн Әли деди: "Мән ҹәбһәдән гајыданда фикирләшмәдијим јеҝанә шеј евләнмәк иди. Чүнки һәм јашым аздыр, һәм дә ҹәбһәнин проблемләри вар. Гәрарым беләјди ки, әҝәр сағ галсам, сонралар евләнәрәм. Анҹаг бәлкә дә гисмәт бу имиш ки, тез аилә гурум".\nСонра сөзүнә давам етди:\n- Мән сизинлә евләнсәм, бәлкә бир ҝүн, бәркә бир ил, бәлкә он ил сизә гонаг олаҹағам; билмирәм. Јох, елә билмәјин ки, гәсдән шәһид олмаг истәјирәм. Шәһидлик арзумдур, анҹаг јер үзүндә мәним көмәјимә еһтијаҹы олан бир мәзлумун олдуғуну һисс етдијим гәдәринҹә онун јанында олаҹағам. Әҝәр бу һадисәләр заманы шәһадәтә говушсам да, јеҝанә арзума чатмыш олаҹағам. Лакин нә гәдәр ки сағам, истәјирәм ки, сизи хошбәхт едим, сиз дә мәни. Әминәм ки, белә дә олаҹаг.\nӘли хәстәханада ики ај јатды. Ҹүмә ахшамы ҝүнү хәстәханадан бурахылды, шәнбә ҝүнү дә валидејнләрини елчилијә ҝөндәрди. Мәним ата-анам бу евлилијә гаршы чыхыр, дејирдиләр ки, о, пасдардыр, бир ҝүн шәһид олаҹаг вә сән дул галаҹагсан. Лакин мән чох истәјирдим ки, Әли илә аилә гурум, һәтта бир ил, ја да бир ај онунла бирликдә јашамагдан өтрү ҝеҹә-ҝүндүз дуа едирдим.\nҺәмин ҝүнләрдә бир журналда Сүсәнҝирд дөјүшү барәдә мүсаһибәсини охудум. О, мүсаһибәнин бир јериндә дејирди: "Тасуа ахшамы иди. Ушаглара дедим ки, ҹәннәти алмаға һазырсыныз? Һамы тәкбир деди, биз азсајлы дәстәмизлә вә Калашников автоматы илә танкларла дөјүшә ҝетдик". Мән бу мүсаһибәдән о гәдәр тәсирләнмишдим ки, Әли илә издиваҹымын ән әсас сәбәбинин бу олдуғуну сөјләсәм, јалан олмаз.\nВалидејнләримин разылыг вермәси дөрд ај јарым сүрдү. Анам Әлини чох севдијими билиб атамла данышды вә ону разы салды. Буна бахмајараг, һәлә дә үрәкләриндә наразылыг галмышды. Буна ҝөрә дә, Әли елчилијә ҝәләндә анам мәни писләмәјә башлады. Мән отагда гапынын јанында дајаныб ешидирдим. Анам Әлијә деди:\n- Ачыг шәкилдә демәлијәм ки, гызымын ики бөјүк ејби вар.\nБу сөзү ешидәндә чох һәјәҹанландым, фикирләшдим ки, ҝөрәсән, нә дејәҹәк. О, әлавә етди:\n- Биринҹи ејби будур ки, чох надинҹ гыздыр, ола билсин, сөзләринә гулаг асмасын вә бир чох ишләри ҝөрмәсин. Әслиндә, һеч иш дә баҹармыр, ади гајғанаг да биширә билмир.\nБуну доғру дејирди. Мән кичик олдуғума ҝөрә бүтүн ишләри бөјүк баҹым ҝөрүрдү. Башыны ашағы салмыш Әли чох вүгарлы вә мәсум шәкилдә деди:\n- Ејби јох, иншаллаһ, бизим евдә өјрәнәр.\n- Гызымын икинҹи бөјүк ејби будур ки, мурдар-тәмиз мәсәләләринә гаршы васвасылығы вар, атасынын үзүнү ҝүндә үч дәфә суја чәкир, - анам мүбалиғә илә деди.\n- Су ајдынныхди, - дејә Әли Тәбриз ләһҹәси илә ҹаваб верди.\n- Јахшы, әҝәр су ајдынлыгдырса, мән бу сују елә индиҹә төкдүм сизин евинизә. Сонра шикајәтләнмәјәсән ки, мәнә демәдин, - Әлијә бата билмәдијини ҝөрән анам һирслә сөјләди.\nӘли ҝүлүб деди:\nЈадымдадыр, нишанлы олдуғумуз заман бир ҝүн ҹәбһәдән ҝәләндә она дедим:\n- Олар ки, үзүнү суја чәкәсән?\n- Јох, әши, бекар галыбсан, - дејә ҹаваб верди.\n– Хаһиш едирәм, ҝет, үзүнү суја чәк. Мәлум дејил ки, ҹәбһәдә һарда олмусан, нә гәдәр гана әл вурмусан.\nӘли һөвсәләсиз һалда үзүнү јумаға ҝетди. Анам пәнҹәрәдән баха-баха она деди: "Әли аға, су ајдынныхди!"\nӘли анамын бүтүн шәртләрини гәбул едиб разылыға ҝәләндән сонра гапынын архасындаҹа шүкүр сәҹдәси етдим.\nӘли 1981-ҹи илин рамазан ајында никаһ әгдини охутмаг үчүн Ајәтуллаһ Мәдәнидән вахт алды. Ифтардан габаг јахынларымызла ајәтуллаһын евинә кәбин кәсдирмәјә ҝетдик. Ора чатанда Әли мәни кәнара чәкиб деди:\n- Ешитмишәм ки, ҝәлинин кәбин сүфрәсиндәки дуасы мүтләг гәбул олар.\nНә истәјәҹәјини тәхмин едирдим. О, әлавә етди:\n- Аллаһдан мәнә шәһадәт истә.\nБәлкә дә бир гыз үчүн, өзү дә һәјатынын ән өнәмли ҝүнүндә ән чәтин олан иши мәндән истәјирди. Ағлајыб јалварараг дедим ки, буну мәндән истәмә. О исә разылашмајыб деди:\n- Елә билмә ки, егоистлик едирәм; јох, мәсәлә бу дејил. Әҝәр мәни сәмими-гәлбдән севдијини иддиа едирсәнсә, мәним үчүн бу хошбәхтлији дә истәмәлисән.\nБелә бир дуа етмәк асан дејилди, чүнки онсуз јашамағын чәтин олаҹағыны билирдим. Нәфәсим она бәнд олмушду, фикирләширдим ки, о олмаса, мән дә јохам. Лакин ону һәддән артыг севдијимә вә өзүнү хошбәхт һисс етмәсини истәдијимә ҝөрә буну етдим. Аға Мәдәни никаһ әгдимизи охујанда мән ағлајыб дуа едирдим ки, Илаһи, Әлини арзусуна чатдыр. О гәдәр ағладым ки, аға Мәдәни билиб деди: "Гызым, мән башга дуалар да билирәм. Илаһи, бунлара салеһ оғул вә гызлар бәхш елә! Агибәтләрини хејирли елә!"\n"Худаја! Еј мәбудум! Арзум шәһадәтдир. Үрәјимдәки бу арзумун ардынҹа гачырам, бу көһнә арзуму шәһәрләрдә, гүрбәт дијарларда, ҹәбһәләрдә ахтарырам. Һәр јердә онун ардынҹа дүшмүшәм, анҹаг билмирәм ки, мәним шәһидлијим сәһрада олаҹаг, дағ вә дүздә олаҹаг, јохса суларда; кимин әли илә, кимин тәрәфиндән. Лакин билирәм ки, бунун елми Сәнин јанында, васитәси Сәнин гүдрәтли әлиндәдир. Өз лүтфүјлә шәһадәти гисмәт едән, рәһмәти илә бу диләјин гәбул олунмасыны тәмин едән Сәнсән. О заман, еј Рәббим, бу јеҝанә, ән мүһүм, илк вә сон арзуму гәбул елә, она наил олмағын јолуну мән ҝүнаһкар бәндәнә асанлашдыр, онун јерини јахынлашдыр! Мәни шәһадәтими јазмадығын јолларда јорма. Чүнки зәиф бәдәнимин буна тагәти јохдур.\nИлаһи! Сәнин рәһмәтинә мөһтаҹам! Илаһи! Сәнин рәһмәтинә үмидварам; мәни мәјус еләмә! Илаһи! Өз лүтф вә кәрәминлә бу арзуму һәјата кечир! Илаһи! Өз рәһмәтинлә ҝүнаһларымы бағышла. Илаһи! Бизи Мәһәммәд вә Али-Мәһәммәдин (с) шәфаәтиндән бинәсиб етмә! Илаһи! Мәни аға Имам Һүсејнин (ә) вә вәфалы достлары Ајәтуллаһ Беһиштинин, Мәдәнинин, Дәстигејбин, Сәдугинин, Баһүнәрин, Рәҹајинин, Әшрәфи Исфаһанинин вә Ајәтуллаһ Мүтәһһәринин шәфаәтләриндән бинәсиб етмә! Илаһи! Өз рәһмәтинлә ҝүнаһларымы бағышла вә бу аҹиз бәндәнә шәһадәт сәадәти бәхш елә! Чүнки сән түкәнмәз мәрһәмәт саһибисән!"\nНикаһ әгди охунандан сонра Әли аға Мәдәнијә деди: "Һаҹы аға, мәним ханымыма гара чадра вермирсиз?" О деди: "Әлбәттә. Чадра ҝәтирин". Ики чадралыг парча ҝәтирдиләр. Пасдарларын бири деди: "Һаҹы аға, бирини артыг ҝәтирибләр". Аға Мәдәни деди: "Ејби јохдур. Бу да ҝәләҹәк Зејнәб ханым үчүн". Мән аға Мәдәнијә, пасдарлара вә Әлинин үзүнә бахдым. Белә характерләрә малик бир шәхслә бирҝә јашајаҹағыма ҝөрә фәхр едирдим. Һәмин ҝүн аға Мәдәни илә бир нечә шәкил дә чәкдирдик. Мараглыдыр ки, һәмин ҝүн орада олан бүтүн пасдарлар вә аға Мәдәнинин өзү дә шәһадәтә говушду.\nМән Әли илә 22 август 1981-ҹи илдә аилә гурдум вә мүштәрәк һәјатымыза башладыг. Үчиллик һәјатын исә јалныз једди ајыны бирликдә олдуг.\nБир дәфә Әли ҹәбһәдән ҝәләндә зарафата дедим: "Мән ешитмишәм ки, һәзрәт Әли (ә) илә һәзрәт Зәһра (ә) ишләри бөлүбмүшләр. Мәсәлән, һәзрәт Зәһра (ә) одун ҝәтирирмиш, һәзрәт Әли дә мәрҹи тәмизләјирмиш!" Әли буну ешидән кими деди: "Онда галх, нә гәдәр мәрҹи варса, ҝәтир, тәмизләјим". Мән дә ҝедиб ҝәтирдим вә о тәмизләмәјә башлады. Бу заман гапынын зәнҝи чалынды. Әли тез мәрҹи подносуну столун алтына итәләди. Сорушдум ки, нијә белә едирсән? Деди: "Әҝәр мәним анам олса, ҝөрүб нараһат олар. Әҝән сәнин анан олса, елә биләр ки, сәни чох әркөјүнләшдирирәм. Кимдирсә, ҝәлиб-ҝетсин, сонра сәнин гуллуғундајам".\nФәтһүлмүбин әмәлијјатындан сонра мәзунијјәтә ҝәлди. Һәмин ҝүн гонағымыз варды. Һамамда јујунуб чыхандан сонра анасы деди: "Бүтүн һамам јаралы бандларла долудур. Әли јараланыб?" Дедим: "Хәбәрим јохдур. Өзү бир сөз демәјиб". Јахынлашыб сорушдум:\n– Әли, јараланмысан?\n– Мүһүм бир шеј дејил. Ајағыма хырда бир гәлпә ҝириб. Өзү чыхаҹаг.\nБир-ики ҝүндән сонра намаз үстә гышгырыб һушуну итирди. Өзүнә ҝәләндә ајағынын ағрысындан гыврылырды. Ону тез хәстәханаја апардыг. Һәким мүајинәдән вә рентҝен шәклинә бахандан сонра деди:\n– Бу гәлпә бајыра чыхмаг јеринә даһа дәринә ҝедиб вә ајағын синиринә јахынлашыб. Мән тәәҹҹүб едирәм ки, сән буна неҹә дөзә билмисән.\nО, Әлини дәрһал әмәлијјата апарды, он ҝүндән сонра да мәзунијјәт јазды ки, ајағы иринләмәсин.\nЕртәси ҝүн әшјаларыны топладығыны ҝөрдүм. Һәбиб Пашаји адлы бир досту илә ҹәбһәјә һазырлашырды.\n– Һәгигәтән дә, ајағынын бу һалы илә ҝетмәк истәјирсән? – дејә сорушдум.\n– Мәҹбурам. Ики баталјон дөјүшчү мәни ҝөзләјир, – дејә ҹаваб верди.\nМән һеч вахт онун ҝетмәсинә мане олмурдум.\nАмма һәмин ҝүн илк дәфә һирсләниб дедим:\n– Мән дејирәм ки, гал, сағал, сонра ҝет. Амма инди ки ҝедирсән, дуа едәҹәм ки, иншаллаһ, ајағыны кәссинләр, сән дә мәҹбур олуб евдә галасан.\nМәни даһијанә бахышла сүзүб деди:\n– Сән бизи ајағымызын кәсилмәси илә горхудурсан?! Биз баш вермәјә ҝедирик, ајаг нәдир ки!\nЧох утандым, хәҹаләтимдән башымы галдыра билмәдим. О, әлавә етди:\n– Һеч вахт бизи ајаг иткиси илә горхутма.\nОндан үзр истәдим вә атамдан хаһиш етдим ки, ону дәмирјол вағзалына апарсын.\nАтам гајыданда деди: "Каш сән дә ҝәлиб ҝөрәјдин! Вағзалда ики баталјон адам Әлини ҝөзләјирди. Дејирдиләр ки, о ҝәлмәсә, гатара минмәјәҹәјик".\nӘли илә гыса һәјатымызын нәтиҹәси Мәрјәм вә Һәннанә адлы ики гыз олду. Әли ушагларыны вәсфәҝәлмәз һәддә севирди, евдә чох олмаса да, ҝәләндә елә рәфтар едирди ки, онлар да ону чох севирдиләр.\nБир дәфә Һәннанә хәстәләнди, ону хәстәханаја апардыг. Адәтән, белә проблемләр заманы Әлини нараһат етмирдим. Анҹаг һәмин ҝүн онун хәстәханаја ҝәлдијини ҝөрүб чох тәәҹҹүбләндим. Сорушдум ки, сәнә кимсә хәбәр вериб? Деди ки, јох. Сорушдум ки, бәс һарадан билдин? Деди ки, јухуда ҝөрдүм. Он једди саат дајанмадан машын сүрүб өзүнү јетирмишди. Һәмин ҝүн Һәннанәнин вәзијјәти јахшы дејилди, хәстәханада тәшәннүҹ (гыҹ олма) кечирмишди. Мән Әлини евә истираһәтә ҝөндәрдим.\nСонрадан анам мәнә деди: "Әли хәстәханадан ҝәләндән сонра ҝедиб намазыны гылды. Бәркдән ағладығыны ешидиб тәәҹҹүблә дедим: "Әли аға, сән ҹәбһәдә бу гәдәр дәрдә дөзүрсән, инди бир ушағын хәстәлијинә дөзә билмирсән?" Деди: "Јох, ана, дөзә билмәдим. Һәннанәни о вәзијјәтдә ҝөрмәк мәнә чох ағыр ҝәлди".\nБир һәфтә галды, ушағын там сағалдығына әмин оландан сонра ҹәбһәјә гајытды.\nБир дәфә гапынын зәнҝи чалынды. Мәрјәм деди: "Ај ҹан, ата ҝәлди!" Әли ҹәми дөрд ҝүн иди ҹәбһәјә ҝетмишди. Дедим ки, јох, әзизим, атан тәзә ҝедиб, о дејил. Лакин гапыны ачандан сонра јенә гышгырды:\n"Ҝөрдүн, дедим ки, атамдыр!" Севиндијимдән учмаға галмышдым. Әлијә дедим: "Сәндән нә әҹәб! Ҝүнәш һансы тәрәфдән чыхыб?! Сән ки дөрд ҝүн иди ҝетмишдин, нә олду белә тез гајытдын?" Ҝүлүб деди:\n- Гардаш Сәфәви деди ки, ушагларын һамысы мәзунијјәтә ҝедиб, сән дә ики-үч ҝүнлүјә ҝедә биләрсән. Мән дә ҝәлдим.\n- Бу гәдәр јолу ики-үч ҝүндән өтрү ҝәлмисән?! Ҝедәјдин Әһваза, Әндимешкә.\nЧох ҝөзәл бир тәбәссүмлә деди:\n- Онда неҹә сүбут едәрдим ки, сизи чох севирәм?! Истәјирәм биләсән ки, мәнә ики ҝүн дә мәзунијјәт версәләр, һәмин ики ҝүнү сизин јанынызда олмаг истәјәрәм.\nБир дәфә ијирми ҝүн зәнҝ вура билмәди. Зәнҝ вурмајанда билирдим ки, јәгин, иши вар, зәнҝ вурмаға маҹал тапмыр.\nМәһәммәдһүсејн Ҹәфәри, Ҹавад Салеһи\nӘли јени дөјүшчүләрә тәлим кечәркән һәрби маневрләри елә гүдрәтлә иҹра едирди ки, чох тезликлә корпус ушаглары арасында шөһрәти зирвәјә галхды. Гысалан гундаглы Ҝ3 автоматы вә МҜ3 пулемјоту онун әлинин силаһлары иди. Сүрүнән ушагларын ајагларынын әтрафына елә атәш ачырды ки, һеч ким дабаныны да галдырмаға ҹүрәт етмирди. Үстәлик, буну автомат режиминдә едирди. Буна ҝөрә дә, әввәлләрдә Автомат Әли кими мәшһурлашмышды.\nӘли дини мәсәләләрә дә чох бағлы иди, дүшүнүрдү ки, бүтүн тәләбкарлыглары динин өзүндән гајнагланыр. Бәзән тәләбкарлыгларыны "Дүшмәнләри горхутмаг үчүн кафирләрә гаршы баҹардығыныз гәдәр гүввә вә дөјүш атлары тәдарүк един" ајәси илә әсасландырырды. О дүшүнүрдү ки, тәлим заманы јаралансаг, һәтта шәһид версәк дә, әвәзиндә ҹәбһәдә иткимиз аз олаҹаг; бурада нә гәдәр чох тәр төксәк, дөјүш заманы аз ганымыз төкүләр.\nДәфәләрлә командирләрдән ешитмишәм ки, Тәҹәллајинин әлинин алтындан чыхмыш дөјүшчүләр әмәлијјатда руһ јүксәклијинә малик олур, тәкбашына бир бөлүк дүшмәнлә дөјүшә ҝирирләр. Әлинин әмр вә тәлимләрин иҹрасында тәләбкарлыг, дәгиглик вә чевиклик әнәнәси диҝәр тәлимчиләрә дә кечирди.\nБиз Тәбризин Хасибан дүшәрҝәсиндә тәлим кечмишдик. Дүшәрҝәнин һәрби бөлмәсинин командири Әли Тәҹәллаји иди. Мән вә тәлим командасынын бүтүн шәхси һејәти икинҹи-үчүнҹү ахшамдан баша дүшмүшдүк ки, ҝәрәк чәкмә илә, там һазыр вәзијјәтдә јатаг. Мәһз буна ҝөрә Әлинин тәкрарлы ҝеҹә мәшгләри заманы өзүмүзү чох да итирмирдик.\nӘли једдинҹи ахшам тактика тәлимчиләри илә бирликдә бизә пис бир план дүшүндү. Онлар казарма гаровулуну тәрк-силаһ едәндән, әл-ајагларыны бағлајандан сонра ҝеҹәнин јарысы горхунҹ гышгыртыларла казармаја төкүлүшдүләр. Ушаглары бајыра чыхармаг үчүн һәм дөјүш ҝүлләләриндән истифадә етдиләр, һәм дә кустар бомбалардан вә ҝөзјашардыҹы газлардан. Һәмин ҝеҹә башымыза елә ојун ачдылар ки, өнҹәки мәшгләрдән фәргли олараг, дөзә билмәдик, өзүмүзү аҹынаҹаглы шәкилдә сәһәр дүзүлүшүнә јетирдик, ҝеҹәнин сонларында да казармаја гајытдыг. Һамымыз дүшүнүрдүк ки, бу гәдәр атәш ачылдығына ҝөрә, јәгин, беш-алты өлү вә јаралымыз олаҹаг. Казармаја гајыданда ҝөрдүк ки, Аллаһын көмәји илә иткимиз олмајыб. Лакин тиканлы мәфтилләр үзәриндә сүрүндүкләринә, пилләкәнә, даша-дивара дәјдикләринә ҝөрә, истиснасыз олараг, бүтүн ушагларын үз-башлары, әл-ајаглары јараланмышды.\nСүбһ намазы вахты һамы шикајәтләнмәјә башлады. Ушаглар дејирдиләр: "Бу, тәлим дејил, интиһардыр!" Тәсадүфән, һәмин ҝүн Тәбриз корпусунун овахткы командири Али-Исһаг дүшәрҝәјә ҝәлди. Ушагларын бир гисми она јахынлашыб етираз етмәјә башлады. Али-Исһаг Әлини вә тәлим кечән диҝәр пасдарлары чағырды. Әли деди: "Мән тәләбкарлығыма вә сәртлијимә ҝөрә өзүмү мүгәссир билмирәм. Лакин һәрби сурсатдан тәјин олунмуш мигдардан артыг истифадә едиб дөвләт бүдҹәсинә зијан вурдуғума ҝөрә һамынын өнүндә ҹәзаланмаға һазырам". Диҝәр пасдарлар да Әли илә һәмфикир олдулар. Али-Исһаг ҹәза нөвүнү онларын өз өһдәсинә бурахды. Әли дәрһал деди: "Бизи машынын архасына бағлајыб јерлә сүрүјүн". Голларыны чәфијә шалы илә тахтаја, тахтаны да үчметрлик иплә фургонун архасына мөһкәм бағладыг. Бу ҹәзаны сәккиз тәлимчинин һамысы чәкмәли иди.\nИлк мәрһәләдә үчүнү һазырладыг. Али-Исһаг сүканын архасына кечди. Дүшәрҝәнин јанындакы Хасибан кәндинә ҝетдијинә ҝөрә, үзүнү чәфијә илә бағлады ки, танынмасын. Машын јола дүшмәздән өнҹә севинирдик, амма дүшәрҝәнин ҹәнуб гапысындан чыхыб сүрәтини артыранда һамымыз пешман олдуг. Онларын јердә сүрүнмә сәһнәси о гәдәр әзабвериҹи иди ки, вәсфедиләси дејил. Машынын сүрәти бәзән саатда 50 км-ә чатырды. Он дәгигәдән сонра Али-Исһаг машынла дүшәрҝәјә ҝирәндә һәмин үч нәфәрин үз-башыны ҝөрүб чох нараһат олдуг. Ушагларын бәзиси ағлады да. Палтар вә чәкмәләри ҹырылыб парчаланмыш, бәдәнләринин, гол вә дизләринин дәриси сојулмушду, бәзи јерләриндән ган ахырды.\nОнлары ачандан сонра нөвбәти үч нәфәр јахынлашды. Әли дә онларын арасындајды. Биз билдирдик ки, бу гәдәр кифајәтдир, Әли исә деди: "Биз Күрдүстанда даһа ағыр сәһнәләр ҝөрмүшүк. Бунлар онун јанында һечнәдир". Нә гәдәр чалышдыгса, фикирләриндән дөндәрә билмәдик. Һәрәсинә бир дәст әлавә палтар вердик, хаһишлә разы салдыг ки, палтарларынын үстүндән ҝејинсинләр, кәмәрләрини мөһкәм бағласынлар ки, аз хәсарәт алсынлар. Бу үч нәфәр дә ејни ганлы ҝөркәмдә гајытды. Әлинин вәзијјәтини ҝөрәндә һамымыз ағладыг. Мән она дедим: "Ахы бу нә иш иди, ҝөрдүн?!" Бәдәни парча-парча олса да, ҝүлүб деди: "Ҹәза!" Дедим:\n– Ахы бу неҹә ҹәза нөвүдүр?!\n– Әксинә, бу, чох лазымлыјды; бәдәнләримиз чох бәркиди.\nУшаглар о гәдәр нараһат олмушдулар ки, бу сөзләрлә сакитләшә билмирдиләр. Әли вәзијјәти ҝөрүб ганлы бәдәни вә ҹырыг палтарларыјла, һәм дә хүсуси һејбәтлә ушагларын өнүндә дајаныб деди: "Мән тәкбир дејирәм, сиз дә тәкрар един". Сонра уҹадан гышгырды: "Аллаһу-әкбәр!" Ушаглар да үрәкдән "Аллаһу-әкбәр" гышгырдылар. Әлинин башында гәһвәји рәнҝли јун папаг варды. Әлини галдырыб тәкбир дедији јердә Шәһид Хәлил Фатеһ онун шәклини чәкди вә бу сәһнә һәмишәлик тарихдә галды.\nТәкбир дедијимиз јердә бирдән Хасибан кәндинин гоҹалы-ҝәнҹли, гадынлы-кишили бүтүн әһалисинин бел вә күлүнҝлә гәзәбли һалда дүшәрҝәјә сары ҝәлдијини ҝөрдүк. Дүшәрҝәнин командири Әлијә деди: "Бу һәнҝамәни өзүн гопармысан, инди дә ҝет, ҹамааты сакитләшдир". Онлар дүшәрҝәнин алчаг диварларынын үстүнә дүзүлмүш ағ сүраһиләрин архасына чатдылар. Әли о вәзијјәтдә онлара јахынлашыб сорушду: "Бура нијә ҝәлмисиз?"\n– Бураны јерлә бир етмәјә ҝәлмишик, – дејә ҹаваб вердиләр.\n– Нә үчүн?\n– Чүнки бура корпус дејил, САВАК-дыр.\nОнлар һамыдан өнҹә машынын сүрүҹүсүнү ҹәзаландырмаг истәјирдиләр. Әли онлара деди:\n– Јох, сәһв едирсиз, бура корпусдур. Машынын архасына бағланмағы да биз өзүмүз истәдик.\n– Нә үчүн? Ағлынызы итирмисиз?! – дејә сорушдулар.\n– Бу, бир тәлим иди.\n– Бу неҹә тәлимдир?! Бу, интиһардыр, тәлим дејил!\nӘли бир гәдәр Күрдүстанын вәзијјәтиндән, әкс-ингилабчы гүввәләрин дөјүшчүләрә вердикләри ишҝәнҹәләрдән данышыб онлары гане етди, сонра деди:\n– Биз бу тәлимләри кечирик ки, бәдәнимиз бәркисин, ирадә вә иманларымыз ҝүҹләнсин вә әкс-ингилабчылара гаршы мүбаризә апара биләк.\nКәндлиләр Әлинин сөзләрини марагла динләдикләри јердә Әли әлини галдырыб гышгырды: "Аллаһу-әкбәр!" Ҹамаат да ҹошгу илә тәкрарлады вә мәсәлә һәллини тапды.\nҺәмин ҝүн ҝүнорта чағы ушагларын арасында пычапыч дүшдүјүнү һисс етдим. Данышырдылар ки, Исламын ајдын ҝөстәришинә әсасән, ким бәдәнинә хәсарәт јетирсә, бөјүк ҝүнаһа батмыш олур. Бу исә Тәҹәллајијә вә диҝәр пасдарлара шамил олурду. Мәсәлә илә марагланыб ҝөрдүк ки, бу фикирләрин мәнбәји корпуса үзв олмуш ики-үч университет тәләбәсидир. Бу зүмзүмәләр јаваш-јаваш инҹә јерләрә ҝедиб чыхырды. Әли һәмин тәләбәләри вә диҝәр дөјүшчүләри топлајыб деди:\n- Мән демәк истәјирәм ки, биз ејнилә Исламын ҝөстәришинә әмәл етдик.\n- Һансы дәлиллә буну сөјләјирсән? – дејә тәләбәләрин бири сорушду.\nӘли јенә "Дүшмәнләри горхутмаг үчүн кафирләрә гаршы баҹардығыныз гәдәр гүввә вә дөјүш атлары тәдарүк един" ајәсини охујуб әлавә етди:\n- Биз өзүмүзү ҝүҹләндирмәк үчүн өлүмлә нәтиҹәләнмәјәҹәјинә әмин олдуғумуз һәр бир иши ҝөрмәлијик. Ҝәрәк дүшмәни кичик сајмајаг.\nОнун бу бир-ики ҹүмләси етиразлара сон гојду, тәләбәләр Әлидән вә диҝәр пасдарлардан үзр истәдиләр.\nШәһид Әли Тәҹәллаји\nФәтһүлмүбин әмәлијјатындан өнҹә иди. Корпусун мәним әмәлијјатда иштиракымын гаршысыны алмасындан узун мүддәт сонра гаршыда бөјүк бир әмәлијјат олаҹағыны өјрәнмишдим. Гәрара ҝәлмишдим ки, нәјин баһасына олурса-олсун, бу әмәлијјатда иштирак едим. Билирдим ки, бу, корпусдан узаглашмағымла да нәтиҹәләнә биләр.\nБир ҝүн Теһранда кечирилән бир комиссија иҹласындан гајыдыб корпуса ҝедәндә гардашларын фәргли аб-һавада олдугларыны ҝөрдүм. Сорушанда дедиләр ки, гардашларын бир гисми ҝәләҹәк әмәлијјатда иштирак етмәк үчүн ҹәбһәјә ҝөндәриләҹәк. О гәдәр севинирдим ки, јерә-ҝөјә сығмырдым. Тез тәлим мәркәзинә ҝетдим. Орада да мөвзу кимин ҹәбһәјә ҝедәҹәји иди. Һамы дејирди ки, сәни ҹәбһәјә гојмајаҹаглар. Лакин билмирдиләр ки, даһа мәндә ҹәбһәдән ајры галмаг тагәти јохдур. Ҹәбһәдән узаг галмаг мәним үчүн балығын судан ајры галмасы кими иди. Тәхминән ики-үч ај иди һәр ҝеҹә Аллаһла мүнаҹат вә Имам Меһдијә (ә) тәвәссүл едирдим ки, јенә әмәлијјатда иштирак едә билим. Ҝеҹә-ҝүндүз ишим Аллаһа јалварыб ағламагдан ибарәт олмушду.\nТез Тәбризә ҝетдим, бөлҝә командири гардаш Читчианла телефонла данышдым ки, мәним адымы да ҹәбһәјә ҝедәнләр сијаһысына јазсын. О, тез-тез тәкрарлајырды ки, сиз сәбирли олун, анҹаг мән исрарла дејирдим: “Бу дәфә мәни ҹәбһәдән сахлаја билмәзсиниз!” Ахырда мәнә деди: "Бир дәгигә ҝөзләјин, ҝөрүм адыныз сијаһыда вар, јохса јох". Һәјәҹанла дедим ки, бујурун. Гардаш Читчиан бахыб деди: "Сиз ҹәбһәјә сечилмисиниз, амма бу шәртлә ки, ҝөндәрилән һәр ики баталјона башчылыг едәсиниз". Ҹәлд ҹаваб вердим: "Јох, мән ики баталјон шәхси һејәтин мәсулијјәтини ҝөтүрә билмәрәм". О исә мәним ҹәбһәјә ҝетмәјимин бу шәртә бағлы олдуғуну билдирди.\nТез евә ҝедиб јолдашыма дедим: "Әшјаларымы һазырла, нәјә еһтијаҹын варса де, алым. Сабаһ ҹәбһәјә ҝедәҹәм". Севинмәклә бәрабәр, шәхси һејәтә рәһбәрлијә ҝөрә нараһат идим. Һәјат јолдашым буну һисс едиб сорушду:\n– Нијә нараһатсан?\n– Шәхси һејәтә рәһбәрлији мәнә тапшырыблар, – дедим.\n– Сәнин рәһбәрлик баҹарығын вар, нәјә ҝөрә нараһатсан ки?!\nЧох ҝәрҝин ҝүн иди. Ахшам јолдашымла данышандан сонра јатмаздан өнҹә намаз гылдым, һәмишәки кими, Фәрәҹ дуасыны охујуб јатдым.\nҜеҹә јухуда ҝөрдүм ки, бүтүн шәхси һејәт ҹәбһәјә ҝетмәјә һазырлашыб. Сүрүҹүмүз Һәбиб ағадан, "Езамијјәт әмри кимдәдир?" – дејә сорушанда ҹаваб верди: "Әмр јазылмајыб". Езамијјәт әмрини алмаг үчүн Әмәлијјат бөлмәсинә ҝетмәк истәјәндә машынын өнү бир сәһраја чеврилди, бир нәфәрин башчылыг етдији атлы дәстә бизә јахынлашды. Мән атлылары ҝөрүб машындан ендим. Командирләри әлинин ишарәси илә мәни јанына чағырды. Она јахынлашдым. Мәнә бир мәктуб верди. Сорушдум:\n- Аға, бу нәдир?\n- Бу, сәнин езамијјәт әмриндир. Сән бу шәхси һејәтин һамысынын командирисән, - деди.\nО анда билдим ки, бу адам Имам Меһдидир (ә). Әлини тутуб демәк истәдим ки, үзәримә гојдуғу бу мәсулијјәтә гаршылыг олараг, гијамәт ҝүнү мәнә шәфаәт сөзү версин, анҹаг бирдән ҝөздән итди вә мән јухудан ојандым.\nТәхминән бир саат ағладым. Һәјат јолдашым да ојанды. Јухуму данышдым. Мәнә тәскинлик вериб дејирди: "Даһа нијә ағлајырсан?! Ҝәрәк севинәсән ки, имам бу вәзифәни сәнә тапшырыб". Нәһајәт, бу јухудан сонра даһа инамла вә Аллаһ-Таалаја иманла вәзифәни гәбул етдим. Имам Меһдинин (ә) өзүнүн командирлији илә – буну әмәлијјат заманы бир нечә дәфә мүшаһидә етдик – Ригабијјәдәки дүшмән гүввәләрини мәһветмә әмәлијјаты там гәләбә илә баша чатды.\nМән Фәтһүлмүбин әмәлијјатында Шәһид Гази Тәбатәбаи вә Шәһид Мәдәни баталјонларына рәһбәрлик едирдим. Бизим тапшырығымыз Ригабијјәјә һүҹум едиб дүшмәнин Мышдағ јүксәкликләринин јанындакы еһтијат гүввәләрини мәһв етмәк иди. Һүҹумумуздан бир ҝүн габаг ирәлиләмә әмри верилди, баталјонлар һәдәфә доғру јолун јарысыны ҝедәндән сонра ратсија илә хәбәр вердиләр ки, гајыдын, әмәлијјат олмајаҹаг. Дөјүшчүләрин чоху нараһат олду. Ертәси ҝүн исә јенидән һәрәкәт әмри верилди вә баталјонлар һазырлашыб јола дүшдүләр. Мән бу мәрһәләнин кичик бир һиссәси барәдә бир хатирә јазмаг истәјирәм.\nТәхминән ҝүнорта саат 12-дә Ислам гүввәләри тәрәфиндән әсир тутулмуш дүшмән дөјүшчүләри дәстә-дәстә ҝеријә ҝөндәрилирдиләр. Бу заман гардашлар ики дүшмән командирини мәним јаныма ҝәтириб дедиләр: "Гардаш Әли, бунлары Мышдағда сәнҝәрин ичиндән тутмушуг". Ираглы командир мәни ҝөрән кими диггәтлә бахыб биртәһәр ағзыны ачды: "Сән Тәҹәллаји?" Дүшмән командириндән сојадымы ешидиб чох тәәҹҹүбләндим. Әлбәттә, бу о командирин зәкасыны вә дәгиглијини ҝөстәрирди. Дедим ки, бәли, Тәҹәллајијәм. Рабитәчиләрин бирини өзүмлә апармышдым. Гардаш Бәнаји Һәрби Һава Гүввәләринин ҝизири иди, көнүллү шәкилдә ҹәбһәјә ҝәлмишди, инҝилисҹә дә билирди. Она дедим: "Бу командирлә даныш, де ки, ҝөстәрдијим планда шәхси гүввәләринин мөвгејини, мүдафиә хәтләрини вә һәрби имканларыны мәнә изаһ етсин".\nХатырладығым гәдәринҹә, Абдуллаһ Камил адлы ҝенерал иди. О, ҹавабдан гачмаға вә јарымчыг мәлуматлар вермәјә чалышырды. Нә гәдәр исрар етдим ки, даһа дәгиг вә там данышсын, о исә разылашмады. Бир командирин мәлуматларынын даһа чох олдуғуну билдијимә ҝөрә рабитәчимә дедим: "Она де ки, данышмаса, едам едәҹәјәм". Ахырда ушаглара дедим ки, апарын тәпәнин кәнарына. Ајағынын јан-јөрәсинә автоматла атәш ачдым. Елә билди ки, даһа иши битиб. Горхудан рәнҝи ағармыш, дили тутулмушду. Биртәһәр деди ки, јахшы, данышарам. Јенә планын башына кечдик, ҹанлы гүввәләринин вәзијјәтини, имканларыны, бир нечә ҝүн өнҹә Ригабијјәјә һүҹумда иштирак етмиш танкларынын јерини вә јолуну изаһ етди. Бизим гәтијјәтимизи ҝөрән мүавини бүтүн вәзијјәти командириндән дә ајдын шәкилдә баша салды. Сонра онлара су вә јемәк вердик. Гардашларын бири погонларыны сөкүб јадиҝар ҝөтүрдү. Бир гартал вә бир нечә улдуз варды. Диҝәр әсирләрдән сечилсинләр дејә голларына ағ парча бағладым, гардашларын биринә тәһвил вериб дедим ки, бунлары тез гардаш Рәһим Сәфәвинин јанына апарын, мәлуматларындан истифадә етсинләр.\n500-600 нәфәрлик бир әсир колону јола дүшәндә һәмин командир деди: "Мән ҝәрәк колонун өнүндән ҝедим. Мән командирәм, әсҝәрин, забитин архасынҹа ҝетмәмәлијәм". Бу заман гардашларын бири истеһзалы ҝүлүшлә инҝилисҹә деди: "Сизин командирлик дөврүнүз битди. Ислам Республикасында әсҝәрлә командир бирдир". Һәмин командирлә мүавинини колонун ичиндә ҝеријә ҝөндәрдик.\nФәтһүлмүбин әмәлијјатынын давамында башга бир һадисә дә баш верди. Икинҹи ҝүн һәрәкәт әмрини аланда, өнҹәки маневрә ујғун олараг, гардаш Давуд Ношадла Мәҹид Ханлынын башчылыг етдији Гази Тәбатәбаи баталјонуну дүшмәнин Мышдағ дағынын архасындакы еһтијат гүввәләрини мәһв етмәјә ҝөндәрдим. Тәхминән ахшам саат 10-да, тапшырыға ујғун олараг, баталјонун бүтүн кечидләри ачылмышды, јалныз бир манганын кечиди галмышды. Бу заман ратсијадан рабитәчи гардашымыз Шәһид Сәид Фәгиһин сәсини ешитдим: "Ја Һүсејн! Ја Һүсејн!" Нә баш вердијини сорушанда деди: "Биз дөјүшә ҝирдик". Әслиндә, Ригабијјә әмәлијјаты онларын дөјүшү илә башланды. Тәпәнин архасындан дүшмәнин силаһ-сурсатларынын вә техникаларынын партлајышындан ҝөјә галхан аловлары ҝөрүрдүм. Тез гардаш Рәһим Сәфәви илә әлагә сахлајыб дедим: "Гардаш Рәһим, Гази баталјону дөјүшә ҝириб". О, диҝәр баталјонларын һәлә миналанмыш саһәләрә чатмадан бизим баталјонумузун дөјүшә ҝирдијинә ҝөрә чох нараһат олду. Һәр һалда, әлимиздән бир шеј ҝәлмирди. Јалныз Имам Меһдидән (ә) онлара көмәк етмәсини истәјирдим. Тез-тез сорушурдум ки, вәзијјәти мәрузә етсинләр. Ҝеҹәнин јарысынаҹан вәзијјәтләринин јахшы олдуғуну билдирирдиләр, анҹаг бирдән дедиләр ки, биз мүһасирәјә дүшмүшүк, һәр тәрәфдән атәш ачырлар. Буну тез гардаш Рәһим Сәфәвијә мәрузә етдим.\nСәһәрә јахын бир нечә дәфә вәзифәмизи өјрәнмәк вә Ригабијјәдә гәләбә олмајаҹағы тәгдирдә Гази баталјонунун ҝери чәкилмәси барәдә гәрар гәбул етмәк үчүн баталјонла әлагә сахладым. Онлар бүтүн мәрһәләләрдә дедиләр ки, ҝери гајытмајаҹағыг, сон нәфәсимизә гәдәр вурушаҹағыг. Бу сөзләринә вә Аллаһ-Тааланын јардымына инамла сәһәрәдәк вурушдулар.\nҺава ишыглашмаға аз галмыш азмыш Мәдәни баталјонуну чох чәтинликлә тапа билдик. Онлары тез Мышдағын архасындакы дәрәнин ортасындан кечирдим. Ҹәлд бир баталјону Мышдағ јүксәкликләринә, бирини гардаш Мустафа Мөвләвинин вә Әкбәр Сәбзинин башчылығы илә топхананы тутмаға, үчүнҹүсүнү дә мүһасирәдән чыхмаг үчүн Гази баталјонуна көмәјә ҝөндәрдим. Гази баталјону тәхминән 45 дәгигәдән сонра әлагә сахлајыб деди ки, мүһасирәдән чыхдыг вә тәјин олунмуш һәдәф там нәзарәтимиздәдир. Ҹәлд көмәкчи гүввәләри ҝөндәрдим, һамысы мөвгеји бошалтмаға башладылар. Гази баталјонунун дөјүшдүјү јерә чатанда ҝөрдүм ки, дүшмән ҹәсәдләри бүтүн каналларда үст-үстә јығылыб, чанта вә палтарлары да сәнҝәрин кәнарындадыр. Сонрадан арашдыранда билдим ки, биз һүҹума кечән ахшам ораја бөлҝә илә таныш олмајан јени гүввәләр ҝәтирибләр. Дәјишилмиш шәхси һејәт дә өз әшјаларыны топлајыб ки, сабаһ орадан ҝетсин. Беләликлә, чох һазырлыгсыз јахаланмышдылар.\nӘмәлијјатын бир ҝүн тәхирә салынмасы бизә ән бөјүк илаһи јардым олду, дүшмәнләрин чохунун мәһв едилмәси илә нәтиҹәләнди. Әслиндә, бизим дөјүшчүләримиз мүһасирәдә дејилдиләр, Мышдағдан вә Ригабијјәдән гачан дүшмән гүввәләри мүдафиә мөвгеји сечмәк үчүн ҝери чәкиләркән Гази баталјону илә растлашмышдылар. Бизим ушагларымыз да елә билмишдиләр ки, дүшмәнә көмәкчи гүввәләр ҝәлиб.\nГејби јардым елә мәсәләдир ки, һәгигәтән дә, һәр шејдән чох она ҝүвәнмәк олар. Бригада вә ја баталјонда вәзифәси олан гардашларын чоху план һазырлајан заман далана дирәнәндә дејирләр ки, бу мәсәләни Имам Меһдинин (ә) өзү вә әсҝәрләри һәлл едиб бизә јол ачсынлар. Биз дә дүшүнүрүк ки, бу, өз ҝүҹүмүз дејил, биз, хүсусән дә бәндәниз бу ағыр мәсулијјәтләри үзәринә ҝөтүрәҹәк адам дејиләм. Чүнки нә һәрби мүтәхәссисәм, нә дә һәрби тәһсил алмышам. Биз әввәлки мәһәллә ушагларыјыг, инди һәрәмиз бир вәзифәјә кечмишик, үзәримизә ҝүҹүмүздән артыг мәсулијјәт ҝөтүрмүшүк. Лакин үмидварыг ки, иншаллаһ, һәзрәт Меһдинин (ә) өзү әсҝәрләри илә әмәлијјат ҝүнү бизә көмәк едәҹәк, әмәлијјатла вә онун планы илә бағлы бүтүн даланларда проблемләримиз гејби гүввәләр вә мәләкләр васитәсилә һәлл олунаҹаг.\nҜөзәл бир мәктуб\nСалам, гызым Мәрјәм. Бу ҝүн ҹүмә ахшамы, 21 ијул 1983-ҹү илдир. Ики ҝүндүр Пираншәһр бөлҝәсиндә Вәлфәҹр-2 әмәлијјаты башлајыб. Аллаһ-Тааланын көмәји илә бәәсчи кафирләр мәһв едилирләр. Бу арада, Ислам ордусундан да Аллаһын дәрҝаһына шәһидләр һәдијјә олунур.\nГызым! Бура һагла батилин мүбаризә јеридир. Инсан бурада Аллаһы, ахирәти вә мадди һәјатын пучлуғуну дәрк едир, инсанын вә онун илаһи јаранышынын үстүнлүјүнү ҝөрүр. Гызым! Инди атан Гәмтәрә дағынын јамаҹында Малик Әждәр адына баталјонун командир сәнҝәриндәдир. Јаранмыш фүрсәтдән истифадә едиб сәнинлә бир гәдәр дәрдләшмәк истәјирәм.\nГызым, инсан бу јолу гәт етмәкдәдир. Гуранын ајдын ајәсинә әсасән, "Аллаһ иман ҝәтирәнләрин достудур, онлары зүлмәтдән чыхарыб ишыға тәрәф јөнәлдәр". Бәшәр ҹәһаләт, маддијјат вә нөгсанлыг зүлмәтиндән илаһи елм вә нур вадисинә јөнәлдилир, бу проблемләрә дөзмәклә јарадана чатыр, бу нур карваны Аллаһ ҝөрүшүнә доғру баш алыр вә Имам Хомејнинин Гуран сөзүндән ибарәт карванынын ҝур сәси бүтүн дүнјаја јајылыр.\nГызым! Јалныз илаһи јолда гәлбләр Аллаһа јахынлыг мәгамына наил олур, торпаг дүнјанын, нәфс вә шејтан јолунун тәһлүкәли лабиринтләриндән чыхыш јери ҝөрүнүр, инсан сиддиг вә мүхлисләрин мәгамындан ибарәт сон мәнзилинә чатыр.\nГызым! Аллаһ Гуранын 95-ҹи сурәсиндә әнҹирлә зејтуна анд ичир ки, биз инсаны ән јахшы, ән јүксәк тәбиәтдә, әзәмәтдә, ән ҝөзәл шәкил вә ҝөркәмдә јаратдыг, ахырда ону ән ашағы дәрәҹәјә ендирдик; јалныз Аллаһа иман ҝәтириб Онун бәјәндији јахшы әмәлләрлә мәшғул оланлардан башга. Одур ки, гызым, әсл вә әбәди хошбәхтлик беш етигад принсипинә инамдан, әбәди ахирәт һәјатына һазырлыг олан бир нечә ҝүнлүк һәјатда онлара әмәл етмәкдән ибарәтдир.\nГызым! Инсан өзүнүн өлүм һалындакы вәзијјәтиндән хәбәрдар оланда, бәрзәх аләминин нә олдуғуну, инсанын бәрзәхдән бөјүк гијамәтә апарылмасынын, бәшәријјәтин суал-ҹаваб үчүн Аллаһ-Тааланын һүзуруна топлашмасынын, шәһид вә мөминләрин шәфаәтинин, Көвсәрин, ҹәннәт вә ҹәһәннәмин нә олдуғуну дәрк едәндә Аллаһ-Тааланын бөјүклүјүнү, мүтләг гүдрәти, бу дүнјаны вә инсанын ҝөрмәдији метафизик аләми өз шүуру гәдәринҹә анлајыр. Инсан бу мәсәләләри дәрк едәрәк камил һәјат сүрүр вә инсанијјәтин јүксәк дәрәҹәләринә наил олур.\nГызым! Бу ҝүн һәјат бир чох инсанлар үчүн башга шәклә дүшүб. Бир груп гүввә өз вәһшиликләри вә нәфси мејилләри наминә бәшәријјәти фәсада сүрүкләмәк истәјирләр. Бу ҝүн бир чох топлумларда инсанлары мәнәвијјат вә һәгигәтдән узаглашдырыблар, дүнја мигјасында бир чох тәшкилатлар инсанлары әсл илаһи дәјәрләрдән узаглашдырмаға, мадди һәјатда, торпаг дүнјанын алдадыҹы вә давамсыз ҝөзәлликләриндә мәһв етмәјә чалышырлар. Бәзи әлләр бу илаһи варлығы дүнјанын ән дәјәрсиз дәрәҹәсинә ендирмәк истәјирләр. Гызым! Әҝәр инсан бу јолла ҝетсә, о гәдәр тәнәззүл едәр ки, Аллаһын бәхш етдији бүтүн өмрүнү вә варлыг сәрвәтини зикр, сәҹдә, ибадәт вә Аллаһын разылығы үчүн чалышмаг јеринә әфсанәви нағыллар данышмаға сәрф едәр, заһири һөрмәтини вә јетишмәмиш бир өмрүнү горумагдан өтрү мадди һәјатын сәмәрәләриндән узаг гәлблә дүнјадан көчәр, јашадығы өмрә һәсрәтлә бахар, әмәлләринин пешманлығы бүтүн вүҹудуну бүрүјәр.\nГызым! Аллаһ-Таала дини ҝөндәриб ки, бизә хејирли олан, тәрәгги вә тәкамүлә манечилик төрәтмәјән ишләр бәлли олсун, хејир вермәјән, ҹәһәннәмә сүрүкләјән узун нәфс арзуларынын јолу бағлансын. Дин инсаны әбәди һәјата апаран ҝөстәришләри чатдырыр. Гызым, бу илаһи тәлимләри диггәтлә өјрән, Гурани-кәримин әмрләринә әмәл ет ки, Ислам ингилабы нәслиндән, Аллаһын нишанәләриндән вә шәһидләр ганынын мүһафизәчиләриндән олан варлыг сәмәрән тәкамүлә чатсын, Аллаһ-Тааланын сәнә вердији истедад вә потенсиалдан да максимум истифадә едәсән.\nГызым! Белә олса, дүнјадан көчәндә севинҹәк вә јүнҝүл олаҹагсан, чүнки мадди дүнјадан камилләшәрәк кечмиш вә Аллаһла әлагә гурмушсан; өлүмдән горхмајаҹаг, әксинә, ону чох севәҹәксән.\nГызым! Өвладынын бојнунда һаггы олан бир ата кими хаһиш едирәм, илаһи ҝөстәришләрә әмәл едәсән. Бу заман өмрүн бошуна кечмәз, пак вә зәриф гәлбинә батил һаким олмаз.\nГызым! Аллаһ Нур сурәсинин 37-ҹи ајәсиндә бујурур: "О кәсләр ки, нә тиҹарәт, нә алыш-вериш онлары Аллаһы зикр етмәкдән, намаз гылмагдан вә зәкат вермәкдән јајындырар. Онлар гәлбләрин вә ҝөзләрин һалдан-һала дүшәҹәји бир ҝүндән (гијамәт ҝүнүдән) горхарлар".\nГызым! Бу дүнјанын мадди һәјаты вә онун алдадыҹы ҝөзәлликләри илғым кимидир. Илғым исә һеч заман инсаны дојура билмәз. Нәтиҹәдә, өмүр һәдәр ҝедәр вә дүнјанын һәгиги танрысынын һүзурунда хәҹаләтли һалда сорғу-суал едиләрсән.\nГызым! Бу ҝүн Аллаһын дининә вә Ислам ингилабына гаршы чыханларын, бу шәһидпәрвәр торпагда Ислам ордусу илә вурушанларын да бир мәгсәди вар. Онларын јолу илғымдан ибарәтдир, Ислам ордусу исә әсл булаг вә һәгиги инсани дәјәр ардынҹадыр. Онлар өз ганларына бәләшиб Аллаһ нурундан ибарәт олан булагдан су ичирләр.\nГызым! Бу илаһи орду илаһи рәһбәри илә бирликдә һәгигәт сују јолунда һәрәкәт етдијинә ҝөрә Аллаһ дүшмәнләринин батил хәјалларыны вә мәнфур фикирләрини пуч едәҹәк, һәзрәт Меһдинин (ә) рәһбәрлик етдији илаһи јолу өз ганыјла бүтүн дүнјаја ҝөстәрәҹәк.\nГызым! Үмидварам, бу өјүд-нәсиһәтләрдән вә бу ингилабын фәдаиләриндән дәрс алыб дүнја вә ахирәт һәјатында һәгигәт сујунун вә Аллаһ нурунун ардынҹа олаҹагсан.\nТағы Гәһрәманнија, Әһмәд Сөвдаҝәр\nМүһарибә заманы Кешикчиләр корпусунун командирлик курсу јох иди вә ушаглар бу тәлими ордуда кечирдиләр. Гардаш Рәһим Сәфәви һәр дәфә пасдарларын беш-алты нәфәрини бу курса ҝөндәрирди. Вәлфәҹр-4 әмәлијјатындан сонра, Хатәм гәрарҝаһынын Әмәлијјат планы хидмәтинин рәиси олдуғу заман Әли Тәҹәллаји дә ордунун командирлик курсуна ҝөндәрилди.\nКурс башланандан дөрд ај сонра Теһрана Әлини ҝөрмәјә ҝетдим. Аллаһ рәһмәт еләсин, Һүсејн Имами илә ҝөрүшдүм. Мәнә деди: "Гәһрәмани, достун гијамәт адамдыр! Һамынын јанында һөрмәти вар". Сорушдум ки, нәјә ҝөрә? Деди ки, өзүндән сорушарсан. Институтун һәјәтиндә Әлини тапыб дедим: "Әли, Имами нә дејир?" Ҝүлүб деди: "Бир шеј дејил". Сонра ҹибиндән бир кағыз чыхарыб мәнә верди. Мүдафиә назирлијинин Гуру Гошунларынын команданы полковник Һәсәни Сәдинин Рәһим Сәфәвијә мәктубујду. О, корпусдан хаһиш етмишди ки, Әли Тәҹәллајини тәлим кечмәк үчүн ордунун институтунда сахласынлар. Курс битәндә да Әли оранын ән нүмунәви мәзунларындан бири елан олунду.\nӘли орду забитләринин кечдији дәрсләрдә корпусу вә онун мүһарибәдәки чыхышыны мүдафиә едирди. Әлбәттә, о, корпусун вә Бәсиҹин фәалијјәтләрини суал алтына салмаг истәјәнләрә гаршы һәмишә сәрт етираз етмишди. Орада исә забит мүәллимләр Әлинин сајсыз-һесабсыз суалларындан тәнҝә ҝәлмишдиләр. Бир ҝүн мүәллимләрин бири мәнә јахынлашыб деди: "Достуна де ки, мәнимлә бу гәдәр мүбаһисә етмәсин. Онун тәнгидләри доғрудур, билирәм ки, о, әсаснамәни көкүндән гәбул етмир. Дәлилләри дә мәгбулдур, амма мәним вәзифәм бу әсаснамәни өјрәтмәкдир".\nГејд етмәлијәм ки, тәлим бојунҹа нә вахт әмәлијјат башлајырдыса, дәрсләри бурахыб һәрби бирләшмәләрә гошулурдуг. Курс заманы ики әмәлијјат олду. Онларын бири Хејбәр әмәлијјаты иди. Бир-биримиздән узаг олдуғумуза ҝөрә мән Әлини ҝөрмәдим. Диҝәр әмәлијјатда да о, Әмәлијјат бөлмәсиндәјди, мәнсә Кәшфијјатда. Әлбәттә, Әлинин иҹласлардакы өзүнәмәхсус аргумент вә әсасландырмалары сајәсиндә бу әмәлијјат нөвбәти илә гәдәр тәхирә салынды.